Jangan Amalkan Minum Air Sebelum Tidur! Jika Tak Kena Gayanya, Boleh Ganggu Tidur

Air, seperti yang kita semua tahu, adalah
sumber penghidratan yang penting buat tubuh manusia.
 Tetapi, apakah manfaat atau keburukan minum air sebelum tidur?

Tubuh manusia memerlukan air untuk melakukan fungsi badan yang normal. Oleh itu, adalah sangat penting untuk kita minum air setiap hari.

Walau bagaimanapun, terdapat beberapa perdebatan sama ada air harus diminum sebelum tidur ataupun tidak.

Untuk mengupas hal tersebut dengan lebih mendalam, artikel ini akan membincangkan sama ada minum air sebelum tidur bermanfaat atau sebaliknya. Jom baca!

Untuk mendapatkan lebih banyak info berkenaan tidur, anda boleh klik
di sini
.

Minum air sebelum tidur, ini pro dan kontra

Sekiranya seseorang berasa dahaga atau berisiko mengalami dehidrasi pada waktu malam, maka mereka harus meminum sedikit air.

Walau bagaimanapun, tabiat minum air sebelum tidur mampu meningkatkan risiko seseorang mendapat nokturia.

Apa itu nokturia?

Nokturia adalah
peningkatan rasa hendak membuang air kecil
 pada waktu malam.

Semasa tidur, tubuh manusia menghasilkan lebih banyak hormon yang melambatkan fungsi buah pinggang dan mengurangkan pengeluaran air kencing.

Gabungan ini mengurangkan keperluan untuk membuang air kecil pada waktu malam dan membantu anda tidur dengan lena tanpa gangguan.

Ini kerana, bangun berulang kali sewaktu tidur boleh mengganggu dan mengurangkan kualiti tidur.

Risiko nokturia

Apabila tidur seseorang terganggu oleh nokturia, ia berisiko memberi kesan yang besar terhadap kualiti hidup mereka.

Daya ingatan, tumpuan, dan mood anda boleh dipengaruhi secara negatif disebabkan faktor kekurangan tidur.

Bukan itu sahaja, risiko pelbagai masalah lain juga boleh meningkat, termasuk kegemukan,
penyakit jantung
, diabetes, malah depresi!

Lebih membimbangkan, nokturia boleh berlaku kepada sesiapa sahaja tanpa mengenal usia tetapi lebih cenderung untuk terjadi kepada golongan tua.

Berikut adalah beberapa faktor yang dapat meningkatkan risiko nokturia:

Benign prostatic hypertrophy

Pundi kencing yang terlalu aktif

Diabetes

Jangkitan pundi kencing

Penyakit jantung

Sembelit

Pengambilan ubat-ubatan tertentu

Bagaimanakah cara mencegahnya?

Individu yang kerap mengalami masalah nokturia harus elak daripada minum air terutamanya lewat malam.

Jika risau berasa dahaga, cuba pastikan gelas terakhir diminum beberapa jam awal daripada masa tidur.

Pun begitu, minum air secukupnya pada siang hari masih penting!

Namun, menjelang waktu tidur, anda dinasihatkan untuk mengurangkan atau mengelakkan minuman berikut:

Alkohol

Teh

Kopi

Koko atau coklat panas

Cola atau soda

Ini kerana minuman-minuman tersebut mampu meningkatkan rasa hendak membuang air kecil, terutamanya jika diminum sebelum waktu tidur.

Jika anda
mengalami masalah nokturia yang berterusan
, lakukan konsultasi bersama doktor.

2 faedah minum air sebelum tidur

Walaupun minum air sebelum tidur berupaya meningkatkan risiko nokturia, namun pengambilan air dalam kuantiti yang tidak banyak dan dijarakkan masa sekurang-kurangnya 2 jam sebelum waktu tidur mempunyai faedah tersendiri.

Manfaatnya adalah:

#1 Membaik pulih mood

Menurut satu kajian 2014, kekurangan air boleh memberi kesan negatif terhadap mood, yang akan mempengaruhi keseluruhan kitaran tidur anda.

Menurut kajian itu, mereka yang kekurangan cecair mengalami perubahan mood yang negatif berbanding ketika mereka minum air dalam kuantiti yang lebih banyak seperti kebiasaan.

Manakala, bagi golongan yang sering minum dalam jumlah yang sedikit juga
mengalami peningkatan mood positif
 apabila menambah jumlah pengambilan air.

Dapatan ini secara langsung membuktikan jumlah air yang diminum mampu memberi kesan terhadap emosi kita.

#2 Pembersih semula jadi

Minum air terutamanya yang bersuhu panas atau suam dikatakan menjadi salah satu cara semula jadi untuk membantu detoks badan dan meningkatkan pencernaan.

Untuk pengetahuan, air suam boleh meningkatkan peredaran darah, membantu badan menyingkirkan najis, dan meningkatkan pengeluaran peluh.

Berpeluh mungkin akan menyebabkan anda kehilangan cecair badan, tetapi ia juga akan
membuang garam atau toksin berlebihan
 dan membersihkan sel-sel kulit.

Bukan itu sahaja, minum air suam sebelum tidur akan membuatkan anda kekal terhidrat sepanjang malam di samping membantu menghilangkan rasa sakit atau kekejangan perut.

Berapa banyak air yang perlu diminum?

Minum air sebelum tidur mempunyai beberapa manfaat, tetapi tabiat minum terlalu dekat dengan waktu tidur boleh mengganggu kitaran tidur dan berisiko memberi kesan negatif kepada kesihatan jantung.

Anda mesti minum air secukupnya sepanjang hari untuk mengelakkan dehidrasi di samping mengelakkan pengambilan air berlebihan pada waktu malam.

Mungkin ada antara pembaca yang keliru, banyak mana air yang perlu kita minum sebenarnya? Sebelum itu, kenal dahulu tanda-tanda dehidrasi.

Tanda-tanda dehidrasi merangkumi:

Berasa dahaga

Mulut, bibir dan mata terasa kering

Air kencing yang sedikit

Membuang air kecil kurang dari 4 kali sehari

Air kencing yang berbau kuat
 dan berwarna gelap

Perkara berikut pula meningkatkan risiko dehidrasi berlaku:

Persekitaran yang panas atau terlalu lama terdedah dengan sinar matahari

Aktiviti fizikal yang berat atau apa sahaja yang menyebabkan berpeluh secara berlebihan

Diabetes

Cirit-birit atau muntah

Minum alkohol terlalu banyak

Demam

Minum 8 gelas air sehari mungkin bermanfaat, tetapi jumlahnya boleh berbeza daripada satu individu ke individu lain.

Anda mungkin perlu minum lebih banyak air bergantung pada tahap aktiviti dilakukan, cuaca, atau jika anda sedang hamil.

Namun, pakar menyarankan agar wanita mengambil sekitar 2.7 liter air setiap hari dan lelaki sekitar 3.7 liter.

Jumlah ini termasuklah air yang diperoleh daripada makan, yang dianggarkan membentuk 19% hingga 20% daripada pengambilan harian.


Makan Mentega Kacang Untuk Kurus? Ikut 3 Cara Ini Kalau Nak Berkesan!

Pelbagai kaedah, ubatan, rawatan dan jenis diet telah anda cuba untuk kurus namun masih tidak berjaya? Mungkin anda belum tahu manfaat mentega kacang!

Ya, jangan pula anda berasa terkejut dengannya memandangkan ia adalah sejenis sapuan roti yang sangat tinggi dengan protein, lemak, karbohidrat, dan kalori.

Ini kerana kajian telah membuktikan bahawa mentega kacang atau
peanut butter
 sebenarnya
mungkin boleh membantu anda dalam misi untuk kurus
, jom teruskan membaca.

Apa yang wujud di dalam mentega kacang?

Untuk pengetahuan anda,
 ia bukan sahaja sangat sedap untuk dimakan
 malahan juga sangat kaya dengan pelbagai nutrien yang mungkin ramai belum tahu.

2 sudu kecil (32 gram)
peanut butter
 mungkin akan menyajikan anda dengan kira-kira:

Kalori: 188

Lemak: 19 gram

Protein: 8 gram

Karbohidrat: 7 gram

Serat: 3 gram

Selain itu, ia juga adalah sangat tinggi dengan mineral dan vitamin seperti mangan, magnesium, potasium, fosforus serta variasi jenis vitamin: B3, B6, B9 dan E.

Ini sekali gus menjadikannya sebagai antara makanan yang penting dalam diet anda, namun mentega ini turut mendatangkan tanda tanya terhadap kaitannya dengan pengawalan berat badan individu.

Bagaimana ia boleh bantu kawal berat badan?

Menurut
 International Tree Nut Council Nutrition Research and Education Foundation
,
peanut butter
 adalah salah satu makanan yang bagus untuk kurus.

Ini kerana
kekacang adalah antara makanan yang tinggi dengan lemak tidak tepu tunggal
 dan ia adalah salah satu faktor untuk individu hilang berat badan.

Kajian selama 8 tahun melibatkan lebih 50,000 individu yang kerap ambil mentega kacang membuktikan bahawa risiko berat badan meningkat dapat dikawal dengan diet ini!

#1. Ia mampu buat anda kenyang lebih lama

Mengambil snek di antara waktu makan adalah antara usaha paling utama untuk mencuba menurunkan berat badan kerana ia boleh elak anda lapar.

Dengan itu, mentega ini adalah pilihan yang terbaik sebagai snek kerana ia tinggi dengan kalori dan nutrien
 yang boleh buat anda kenyang lebih lama
.

Kajian pada tahun 2008 mengesahkan perkara ini dan menyatakan bahawa makanan yang diperbuat daripada kekacang mampu meneutralkan selera makan.

#2. Ia mampu bantu tindak balas glisemik anda

Sebenarnya, anda tidak boleh risau dengan protein dan lemak sahaja kerana apa yang mungkin boleh jadi punca anda gemuk adalah gula dan karbohidrat.

Ini kerana kedua-duanya mungkin boleh menyebabkan kadar gula dalam darah meningkat yang kemudiannya akan jadi faktor risiko diabetes serta obesiti.

Kajian pada tahun 2018 menyatakan bahawa mentega ini
 mengandungi indeks glisemik yang rendah
 lantas boleh membantu membaiki tindak balasnya.

#3. Ia mampu bantu anda mengekalkan berat badan

Di dalam usaha anda untuk menurunkan berat badan, jangan sesekali terlupa akan satu perkara yang sama penting yakni mengekalkan berat badan sedia ada.

Meskipun mentega ini mengandungi kalori, karbohidrat, lemak, protein dan lain-lain, namun tiada kajian yang menyatakan ia akan menambahkan berat badan.

Sebaliknya, pelbagai kajian telah menyimpulkan bahawa diet yang tinggi dengan kekacang mampu bantu
dalam usaha anda untuk mengekalkan berat badan ideal
.

Pilihan jenis mentega kacang yang terbaik!

Secara umumnya, mentega ini boleh dikategorikan sebagai sihat kerana mengandungi nutrien-nutrien seperti mana yang telah kami nyatakan di atas tadi.

Pun begitu, anda juga perlu tahu bahawa tidak semua produk ini dikategorikan sebagai sihat kerana ia juga mungkin mengandungi bahan-bahan lain untuk menambah rasanya.

Sebagai contoh, ada juga produk mentega ini yang mungkin mengandungi tinggi gula serta minyak hidrogen –
sumber kepada lemak trans yang tidak sihat
.

Disebabkan itu, adalah penting untuk anda memeriksa label terlebih dahulu untuk memastikan ia tiada bahan lain yang tidak sihat di dalam proses pembuatan.

Atau lebih baik, anda juga mungkin boleh memproses dan membuat sendiri
peanut butter
 menggunakan kacang tanah dan bahan lain bersama pengisar.

Selain itu, apa lagi manfaat lain mentega ini?

Konklusinya, mentega kacang memang mungkin mampu bantu usaha anda untuk menurunkan berat badan ekoran manfaatnya seperti tertulis di atas tadi.

Selain itu juga, ia turut mungkin mampu menurunkan pelbagai risiko penyakit termasuklah obesiti, diabetes, kanser serta penyakit berkaitan organ lain.

Disebabkan itu,
anda harus mengubah persepsi anda mengenai makanan ini kerana
 ia mungkin tidak akan membuat anda lebih gemuk, namun sebaliknya membantu anda untuk kurus serta terkandung lain-lain manfaat!


Apa Itu Kanser Prostat: Tanda, Punca Dan Rawatan Yang Anda Perlu Tahu

Kanser prostat adalah sejenis barah pada bahagian kelenjar prostat.
Bagi memahami masalah kesihatan ini dengan lebih mendalam, anda perlu mengetahui perihal apa itu prostat.

Jadi, apa itu prostat?
Kelenjar prostat
 terletak di bawah pundi kencing dan berada di hadapan rektum.
Ia bertanggungjawab menghasilkan cecair seminal yang merupakan salah satu komponen dalam air mani.

Cecair tersebut penting bagi memastikan sel sperma dapat berfungsi pada tahap yang optimum, sekali gus ia juga mempengaruhi tahap kesuburan lelaki.

Selain itu, kelenjar prostat juga mempunyai otot yang berperanan untuk menolak keluar air mani sehingga menyebabkan ia  terpancut ketika orgasme.

Oleh sebab itulah, mereka yang mempunyai masalah dengan organ prostat seperti kanser atau prostat bengkak kebiasaannya akan mengalami
simptom pancutan lemah.

Seperti kanser lain, individu  yang didiagnosis dengan kanser prostat kebiasaannya tidak menunjukkan sebarang
simptom pada peringkat awal
.
Namun, pemeriksaan teliti perlu dilakukan bagi menentukan

rawatan yang sesuai.

Dalam artikel kali ini, kami akan terangkan apa itu prostat dan maksud
kanser prostat.

Untuk mendapatkan lebih banyak info tentang Kanser Prostat, sila dapatkannya
di sini.

Apa itu prostat (kanser): Jenis-jenisnya

Kategori kanser prostat dibuat berdasarkan kepada perubahan tisu yang terlibat semasa proses patologi dalam membentuk kanser.

Jika anda sudah memahami apa itu prostat (kanser), anda perlu mengetahui jenis perubahan yang berlaku dan pengelasan yang dibuat.

Antaranya seperti berikut.

1. Adenokarsinoma

Hampir semua kes kanser prostat yang didiagnosis merupakan sub kanser adenokarsinoma. Ia berikutan majoriti sel yang terdapat pada organ prostat adalah sel kelenjar.

Adenokarsinoma tidak spesifik kepada kanser prostat sahaja. Ini kerana, kanser organ lain seperti
payudara
,
kolorektal
 dan
peparu
 turut mempunyai perubahan kanser jenis ini.

Oleh sebab sub kanser prostat yang lain sangat jarang ditemui, pesakit yang didiagnosis besar kemungkinan mengalami sub kanser adenokarsinoma jika tidak diberitahu jenisnya oleh doktor.

2. Karsinoma sel kecil

Kurang daripada 1 peratus kes kanser prostat yang didiagnosis merupakan sub jenis karsinoma sel kecil.

Walau bagaimanapun, sub kanser ini agak berbahaya memandangkan ia boleh
merebak ke organ lain
 (metastasis) pada peringkat awal penyakit.

Berbeza dengan sub kanser adenokarsinoma, metastasis ke otak sangat lazim dalam kes kanser prostat karsinoma sel kecil.

3. Tumor neuroendokrin

Sub kanser prostat neuroendokrin merupakan sejenis kanser yang sangat agresif. Ia boleh didiagnosis pada peringkat awal penyakit atau hanya timbul selepas penghidap menjalani rawatan.

Ketumbuhan kanser berlaku pada kadar yang sangat cepat
dan ia boleh merebak ke organ lain dengan pantas. Namun, ia sangat rendah untuk terjadi.

4. Karsinoma sel transisional

Karsinoma sel transisional atau nama lainnya, karsinoma urotelial prostat merupakan sub kanser yang sangat agresif.

Kajian saintifik telah membuktikan mereka yang menghidap masalah ini kebiasaannya mati dalam masa dua tahun selepas didiagnosis.

Malangnya, maklumat berkaitan dengan sub kanser ini masih lagi terhad memandangkan ia jarang berlaku.

5. Sarkoma

Kebanyakan individu yang didiagnosis dengan kanser prostat sarkoma tidak mempunyai prognosis (ramalan potensi kesembuhan) yang baik.

Kajian yang dijalankan oleh Universiti Sichuan, China pada tahun 2013 menunjukkan hampir 50% pesakit akan mati dalam tempoh masa dua tahun selepas
diagnosis.

6. Karsinoma sel skuamos

Sub kanser ini hanya merangkumi 0.5 hingga 1 peratus perubahan neoplastik pada kelenjar prostat.

Ia merupakan sejenis kanser yang agresif, sering merebak ke tulang, hati dan peparu manusia serta mempunyai prognosis yang tidak baik.

Mereka yang didiagnosis dengan masalah ini kebiasaannya mempunyai jangka hayat kurang daripada dua tahun.

Baca juga:

Lelaki Nak Tahu Apakah Tanda Awal Kanser Prostat? Jom Semak Di Sini!

Lelaki Ada Masalah Prostat Bengkak? Jaga-Jaga, Ia Mungkin Datang Sekali Dengan Mati Pucuk!

Simptom kanser prostat

Seperti masalah kanser yang lain, perubahan awal pada organ prostat yang melibatkan kanser tidak menunjukkan sebarang simptom.

Ada yang mengalami simptom semasa peringkat awal dan ada juga yang hanya menunjukkan gejala ketika berada di tahap lewat.

Mereka yang mengalami kanser prostat boleh menunjukkan gejala seperti:

Rasa seakan-akan terbakar selepas kencing atau ejakulasi.

Kerap kencing pada waktu malam.

Sukar untuk kawal kencing (mula atau berhenti).

Masalah mati pucuk
 yang muncul tanpa punca yang jelas.

Darah di dalam air kencing atau air mani.

Pancutan kencing atau ejakulasi lemah.

Sakit pada bahagian belakang, pinggul atau tulang rusuk (kanser sudah merebak ke tulang).

Hilang berat badan
 walaupun tanpa usaha.

Punca

Bagaimana kanser prostat berlaku?

Walaupun saintis sudah memahami apa itu prostat (kanser), bunca berlakunya masalah kesihatan tersebut masih lagi tidak jelas.

Walau bagaimanapun, terdapat beberapa faktor risiko yang meningkatkan kecenderungan seseorang itu untuk mendapat kanser prostat.

Secara asasnya, perubahan maklumat genetik (DNA) boleh menyebabkan mutasi pada sel prostat normal menyebabkan ia menjadi sel kanser.

Mutasi gen yang diwarisi

Terdapat beberapa jenis mutasi yang boleh meningkatkan
risiko bagi individu untuk mendapat kanser prostat
. Antara mutasi gen yang dikaitkan dengan masalah kanser prostat adalah:

BRCA1 dan BRCA2 (mutasi gen yang sering dikaitkan dengan masalah kanser payudara dan ovari wanita.

CHEK2, ATM, PALB2 dan RAD51D (mutasi pada gen yang membaiki kerosakan DNA).

Masalah pada gen yang membetulkan kesilapan DNA semasa proses pembahagian sel seperti MSH2, MSH6, MSH1 dan PMS2.

RNASEL (kerosakan fungsi pada gen penindas tumor).

HOXB13 (gen yang mengawal atur perkembangan kelenjar prostat).

Kajian berkenaan dengan jenis gen yang boleh mempengaruhi risiko kanser prostat masih lagi menjadi fokus para saintis.

Mutasi gen yang diperolehi

Bukan semua pesakit kanser mempunyai sejarah kanser dalam keluarga. Malah, kebanyakan penghidap mengalami mutasi sepanjang hayat mereka. Mutasi sebegini tidak diwariskan kepada generasi seterusnya.

Setiap kali satu sel bersedia untuk membahagi kepada 2 sel baharu, ia akan menyalin semula maklumat DNA. Walau bagaimanapun, proses ini tidak selalunya sempurna.

Bergantung kepada faktor seperti pemakanan, paras hormon dalam badan dan gaya hidup. Ini kerana, proses pembahagian sel boleh menyebabkan kecacatan pada maklumat DNA.

Semakin laju sel prostat anda berupaya untuk membahagi, semakin tinggi kebarangkalian anda untuk mendapat kanser prostat akibat daripada mutasi.

Apa itu prostat (kanser): Apakah faktor risikonya?

Berikut merupakan
faktor risiko
 yang boleh meningkatkan kebarangkalian anda untuk didiagnosis dengan masalah barah prostat.

Individu yang berusia 50 tahun dan keatas.

Berketurunan Afrika Amerika

Sejarah kanser prostat dalam keluarga.

Pernah didiagnosis dengan masalah kanser atau mempunyai sejarah yang dikaitkan dengan mutasi gen seperti BRCA1 atau BRCA2.

Pengambilan produk tenusu

Faktor risiko yang tidak mempunyai kaitan yang jelas dengan risiko kanser prostat:

Pengambilan produk tenusu dan kalsium secara berlebihan.

Masalah berat badan.

Tabiat merokok.

Faktor pekerjaan dan tahap pendedahan terhadap bahan kimia.

Proses radang pada kelenjar prostat (prostatitis).

Jangkitan kelamin seperti
gonorhea atau chlamydia.

Vasektomi.

Langkah pencegahan kanser prostat

Selepas mengetahui apa itu prostat, kita perlulah tahu apakah langkah pencegahan kanser prostat.

Walaupun punca berlakunya kanser prostat masih lagi tidak jelas, beberapa langkah boleh diambil bagi memastikan risiko kanser berada pada tahap yang rendah.

Perubahan gaya hidup untuk hindar kanser prostat

Walaupun faktor masalah berat badan berlebihan dan obesiti masih tidak mempunyai kaitan yang jelas dengan kanser prostat, namun kawalan pada gaya hidup boleh membantu menurunkan risiko barah.

Sebagai contoh, walaupun bukan semua saintis bersetuju, namun hasil beberapa kajian telah menunjukkan kaitan yang kuat di antara barah prostat dan pengambilan produk tenusu dan
kalsium.

Nasihat terbaik untuk merendahkan risiko adalah seperti berikut:

Kekalkan berat pada paras normal berpandukan kepada
jisim berat badan
 (BMI).

Pastikan anda melakukan aktiviti fizikal secara kerap.

Amalkan
gaya pemakanan yang sihat
. Ambil makanan berserat dan kurangkan pengambilan makanan yang mengandungi gula yang tinggi, daging merah dan makanan berproses.

Elakkan daripada mengambil suplemen yang mengandungi kalsium melainkan jika diarahkan oleh doktor.

Jika anda keliru atau tidak memahami apa itu prostat (kanser), cari maklumat daripada sumber yang boleh dipercayai. Tahap pemahaman tentang apa itu prostat boleh mempengaruhi kecenderungan anda untuk mengamalkan langkah pencegahan.

Bila anda perlu berjumpa dengan doktor?

Oleh sebab
simptom kanser prostat
 lebih tertumpu kepada masalah kencing, lebih mudah untuk pesakit kenal pasti apa itu prostat (kanser).

Walaupun gejala yang dialami hanya bersifat ringan, tapi pemeriksaan doktor boleh membantu mengesan kanser pada peringkat awal.

Institut Kanser Amerika Syarikat menyarankan lelaki yang berusia di antara 30 hingga 40 tahun perlu berjumpa doktor jika mengalami simptom kanser prostat.

Jika bukan barah sekalipun, gejala tersebut boleh berlaku disebabkan oleh masalah prostat bukan kanser terutamanya bagi anda yang berusia 50 tahun ke atas.

Ini kerana, jika ayah atau abang anda didiagnosis dengan barah prostat, risiko anda untuk mendapat kanser adalah tiga kali ganda berbanding dengan populasi normal. Kami berharap agar artikel mengenai apa itu prostat (kanser) dapat membantu anda.


Nak Tingkatkan Kesuburan? Lakukan 6 Cara Ini Dahulu Untuk Menjaga Kesihatan Rahim!

Rahim merupakan organ yang sangat penting bagi wanita. Untuk tingkatkan kesuburan, kesihatan rahim perlu dititikberatkan oleh kaum Hawa.

Wanita yang pernah mengalami simptom yang teruk seperti sakit belakang, kembung perut, sembelit dan senggugut pasti faham akan kepentingan rahim yang sihat. Malah, kesihatan rahim juga memberikan impak yang besar terhadap kualiti hidup seorang wanita.

Ramai wanita yang tidak mengambil berat mengenai kesihatan rahim masing-masing kecuali ketika hamil atau datang haid. Sebab itulah, ramai yang mempunyai masalah kesihatan, namun penyakit tersebut hanya mampu dikesan apabila tibanya saat akhir.

Kali ini, kami akan kongsikan beberapa tip untuk tingkatkan kesuburan dengan cara menguatkan rahim. Tetapi, mari kenali apakah kepentingan rahim yang sihat dan kuat terlebih dahulu.

Rahim yang kuat serta kepentingannya terhadap wanita

Tahukah anda, salah satu fungsi utama rahim adalah untuk memelihara ovum setelah ia melalui proses persenyawaan?

Apabila ovum
tertanam dalam lapisan endometrium
, ia akan menerima nutrisi daripada salur darah yang berselirat di sekeliling rahim. Kemudiannya, ia akan menjadi embrio dan berkembang membentuk fetus.

Ada beberapa penyakit yang boleh menyebabkan rahim tidak dapat berfungsi dengan baik. Antaranya ialah:

Haid yang tidak teratur
.

Fibroid uterus
.

Adenomiosis.

Wanita mempunyai risiko tertinggi untuk menghidap fibroid uterus ketika menginjak ke usia 50 tahun. Malah, lebih daripada 65,000 wanita setiap tahun
didiagnosis dengan kanser rahim setiap tahun.

Berita baiknya, ada banyak langkah yang boleh diambil untuk memastikan rahim kekal kuat dan sihat. Malah, langkah yang sama juga boleh tingkatkan kesuburan wanita!

1.
Makan makanan yang bernutrisi

Menurut sebuah kajian yang dimuatkan di dalam jurnal
Obstetrics and Gynecology,
pengambilan daging merah
 boleh meningkatkan risiko fibroid rahim sebanyak 2 kali ganda.

Sama jugalah dengan kanser uterus. Wanita yang mengambil 3 auns daging merah sehari mengalami peningkatan risiko kanser sebanyak 51%.

Pengambilan sayur-sayuran
 pula boleh mengurangkan risiko sebanyak 50%, lebih-lebih lagi sayuran seperti brokoli, kubis, kubis bunga dan kubis Brussel.

Oleh sebab itu, cuba tambahkan sayur dalam makanan. Pastikan anda mendapatkan sekurang-kurangnya 2 setengah cawan sayuran setiap hari.

2.
Berbincang dengan doktor mengenai suplemen

Menurut kajian yang dijalankan oleh
National Institute of Health
 (NIH),
pengambilan suplemen vitamin D
 dapat mengecutkan fibroid rahim.

Malah, mereka yang mempunyai tahap vitamin D yang sihat mempunyai risiko 32% lebih rendah untuk mengalami masalah fibroid berbanding wanita yang kekurangan vitamin D.

Wanita dewasa yang berusia 14 hingga 70 tahun diagalakkan untuk mengambil suplemen vitamin D sebanyak 600 IU sehari. Manakala, wanita berusia 71 ke atas pula perlu mengambil vitamin D sebanyak 800 IU sehari.

Selain itu,
pengambilan asid folik
 juga dapat tingkatkan kesuburan wanita. Suplemen yang lazim diambil wanita hamil ini sebenarnya sesuai untuk semua wanita.

Selain suplemen, anda juga boleh mengambil makanan seperti susu, yogurt, dan juga ikan seperti salmon dan tuna.

3.
Kurangkan minum kopi untuk tingkatkan kesuburan

Anda suka minum kopi?
Inilah masanya untuk berhenti
 kerana kafein sebenarnya boleh menyebabkan fibroid rahim. Terlalu banyak kafein boleh meningkatkan penghasilan estrogen yang akan memburukkan lagi kesihatan rahim wanita.

Malah, wanita yang mengambil 500 miligram kafein sehari, bersamaan 4 hingga 5 cawan kopi, menghasilkan 70% lebih banyak estrogen berbanding wanita biasa!

Masih perlukan kopi untuk kekal fokus semasa bekerja? Cuba perlahan-lahan bertukar kepada
alternatif lain yang lebih sihat seperti teh hijau.

4.
Banyakkan bersenam

Jika anda ingin tingkatkan kesuburan, tidak ada cara yang lebih baik berbanding bersenam.

Pada zaman sekarang, terlalu ramai yang terikat dengan kerja yang sedentari. Kebanyakan kita banyak duduk dan jarang berdiri ketika kerja.

Mungkin nampak tidak serius, tetapi dalam jangka masa panjang, ia boleh mendatangkan masalah kepada kesihatan diri.

Cuba berdiri atau berjalan sebentar untuk gerakkan badan
. Jika boleh, lakukan akiviti yang boleh menenangkan minda seperti yoga atau latihan pernafasan.

Lagipun, tekanan perasaan juga merupakan salah satu punca rahim menjadi tidak sihat.

Jadi, tidak ada salahnya kalau kita lakukan kedua-duanya sekali, bak kata pepatah, sambal menyelam minum air!

5.
Berhenti merokok

Banyak kajian yang membuktikan bahawa
amalan merokok boleh menyebabkan kemandulan
. Malah, wanita yang merokok juga mungkin mengambil masa yang lebih panjang untuk hamil.

Selain itu, rahim juga akan mengalami penuaan dengan lebih cepat jika anda merokok.

Berhenti merokok merupakan sesuatu yang sukar. Bercakaplah dengan pakar untuk mendapatkan bantuan berhenti merokok.

6.
Kurangkan stres untuk tingkatkan kesuburan

Stres yang kronik
 boleh menyebabkan pelbagai masalah kesihatan. Tekanan perasaan juga boleh membuatkan berat badan bertambah dan haid menjadi tidak teratur.

Selain senaman, ada banyak lagi aktiviti yang boleh dilakukan. Sebagai contoh, banyakkan aktiviti yang dapat mengurangkan stres seperti membaca, meluangkan masa dengan keluarga, menonton wayang atau bermeditasi.

Jangan lupa, tidur juga penting!
Pastikan anda mendapat tidur yang mencukupi
 setiap hari untuk kesihatan rahim yang lebih baik.

Kesimpulan

Jika anda ingin tingkatkan kesuburan dan runsing mengenai kesihatan rahim, pastikan anda berjumpa doktor untuk pemeriksaan lanjut.

Pakar boleh mengenal pasti cara untuk memperbaiki kesuburan dan meningkatkan peratusan anda untuk hamil.


Berjuang Harungi Barah, Ini Rahsia Diet Yang Diamalkan Survivor Kanser Nasofarinks!

Ramai yang anggap kanser merupakan satu ‘hukuman mati’. Namun, berbeza pula dengan pengalaman pesakit kanser hidung, Muharam Parlie.
Permata yang lahir pada tanggal 1 Muharram ini merupakan bekas penghidap kanser nasofarinks.

Kini, pada usia 69 tahun, dia masih aktif berkebun, boleh memandu kereta serta dapat menembak seperti biasa.

Kanser merupakan satu penyakit yang menjadi igauan ramai. Penyakit yang menjadi punca kematian ke-4 di Malaysia ini telah meragut ribuan nyawa setiap tahun, dengan 12.6% daripadanya dicatatkan di hospital kerajaan manakala 26.7% lagi di hospital swasta.

Mari ikuti temu bual kami bersama Muharam tentang perjalanannya menentang kanser nasofarinks.

Untuk mendapatkan lebih banyak info tentang Kanser, sila dapatkannya
di sini.

Pengalaman pesakit kanser hidung, batuk berdarah antara simptom awal

Pada hujung tahun 2012, Muharam telah mengalami simptom batuk berdarah dan tersedak,
sebelum
keluarnya satu ketulan sebesar biji saga.
 Ketika itu, dia baru sahaja pulang dari Batam, Indonesia atas urusan kerja.

Risau dengan apa yang berlaku, dia bertindak berjumpa doktor pada keesokan hari.

Pada awalnya, dia telah melakukan imbasan X-ray. Tetapi, kanser tersebut tidak dapat dikesan. Kemudiannya, kesnya telah dirujuk kepada pakar ENT untuk pemeriksaan lanjut.

“Doktor telah mengambil darah serta menggunakan sejenis skop yang mempunyai kamera untuk mengesan kanser,” jelas Muharam. Pada waktu itulah, dia
disahkan menghidap kanser oleh doktor.

Melalui 6 kali rawatan kemoterapi, 30 kali radioterapi

Beberapa hari sebelum Krismas tahun 2012, Muharam telah bertemu empat mata bersama doktor pakar.

Doktor telah menunjukkan beberapa keping gambar mengenai kanser yang dialaminya. Pada masa yang sama, doktor juga memberikan penerangan lanjut mengenai kanser tersebut.

Dalam perbincangan bersama doktor, Muharam b
ertanyakan mengenai opsyen yang dia ada.

Alangkah terkejutnya apabila doktor memberitahu dia
terpaksa melakukan 6 kali rawatan kemoterapi
 dan 30 kali radioterapi untuk merawat kanser tersebut.

“Pada waktu itu, senarai janji temu terlalu panjang di Hospital Sultan Ismail (HSI), Johor Bahru. Jadi, untuk elak terlewat menerima rawatan, saya terpaksa melakukan radioterapi di hospital swasta.

“Doktor juga telah memberikan masa 2 minggu untuk berfikir. Namun, saya sudah nekad untuk meneruskan rawatan secepat mungkin,” katanya.

Pada 25 Disember 2012, dia telah mengumpulkan semua ahli keluarga untuk berbincang mengenai penyakitnya itu. Dia mengakui, semangatnya perlu kuat demi isteri dan anak-anak.

“Sudah tentulah, anak-anak dan isteri saya sedih dan terkejut. Apa yang saya mampu adalah untuk teruskan ikhtiar dan berdoa untuk keputusan yang terbaik dengan menjalani kemoterapi.”

Pada 2 minggu pertama kemoterapi, dia tidak mengalami kesan sampingan yang serius. Namun, setelah menerima rawatan radioterapi, berat badannya mula turun dengan mendadak.

“Tekak juga tak boleh terima apa-apa makanan. Rasa macam telan kaca. Masa itu saya cuma makan
 yogurt
sahaja secawan sehari,” ujarnya mengenai pengalaman pesakit kanser hidung nasofarinks.

Isteri, anak-anak kekuatan utama

Encik Muharam bersama isteri tercinta, Daliah binti Abd Sukor.

Ketika menjalani rawatan, isteri dan anak-anaklah yang menjadi kekuatan utamanya.

Malah, anak lelaki tunggalnya sanggup berkorban dan berhenti belajar di sebuah universiti di Mesir semata-mata untuk menjaganya di rumah.

Menyentuh tentang pengalaman pesakit kanser hidung nasofarinks dari segi kesihatan mental, dia tidak nafikan
mentalnya sangat terganggu ketika menjalani rawatan.

Berat badan Muharam juga menyusut daripada 66 kilogram ke 44 kilogram dalam masa yang sangat singkat.

Dengan suara yang sebak, dia menyatakan sangat terhutang budi terutamanya dengan isteri yang setia melayan semua kerenahnya semasa sakit.

Isterinya, Dalilah Abd Sukor, kekal di sisi Muharam ketika dia dilanda emosi, tidak boleh makan serta kurang selera makan.

Namun, kekuatan untuk melawan kanser ini datang daripada sokongan isteri yang tidak berbelah bagi. Dalam masa yang sama, dia juga banyak bertawakkal dan memanjatkan doa kepada Tuhan.

“Apabila diuji, kita akan menjadi lebih rapat dengan Tuhan.
Semasa menjalani rawatan kanser,
 saya berserah dan redha dengan ketentuan-Nya. Namun, jika ditakdirkan saya sembuh, maka sembuhkanlah saya. Itulah doa saya setiap hari.” – Muharam Parlie.

Makanan sunnah rahsia Muharam melawan kanser

Selepas 3 tahun sembuh daripada kanser nasofarinks, hampir setiap hari Muharam makan makanan yang dikisar. Namun, perlahan-lahan dia cuba beralih kepada pengambilan makanan sunnah.

Muharam mengamalkan pengambilan oat sebanyak 3 sudu yang dicampurkan dengan kurma 3 biji dan anggur 3 biji. Kadangkala, dia akan
menambah buah-buahan lain
 ke dalam diet harian.

Pada masa yang sama, dia turut
mengambil susu kambing segar
 setiap hari.

Tambahnya lagi, susu kambing ini bukanlah susu kambing biasa, tetapi ia dibeli daripada penternak tempatan.

Dia juga suka makan telur ayam kampung yang masih lagi menjadi kegemarannya sehingga hari ini.

“Selepas 5 hingga 6 tahun baru saya boleh makan makanan yang keras. Makanan pertama yang saya cuba ialah briyani kambing,” ujarnya sambil ketawa.

Berkongsi pengalaman pesakit kanser hidung nasofarinks, Muharam turut gembira apabila melihat sekarang berat badannya sudah naik ke 54 kilogram.

Dia masih lagi sihat dan bertenaga selepas menjalani rawatan kanser, malahan
tidak mempunyai sebarang masalah ketika
mengambil vaksin COVID-19
.

Kongsi pengalaman pesakit kanser hidung, ini pesanan Muharam

“Jangan sesekali cakap diri kita sakit!”

Ini merupakan pesan utama Muharam sebagai pejuang kanser nasofarinks kepada orang lain yang sedang berhadapan dengan penyakit yang sama.

Menurutnya, kata-kata inilah yang dipegang untuk menguatkan mental ketika menjalani rawatan.

Selain itu, dia juga sempat berpesan supaya jangan terlalu mudah berputus asa. Teruskan ikhtiar bersama doktor. Pada masa yang sama, dekatkan diri dengan Tuhan dan jangan terlalu terikat dengan perkataan ‘sakit’.

“Jalanilah kehidupan dengan gembira. Kalau kita gembira, semua masalah boleh diatasi,” pesannya lagi kepada penulis melalui panggilan telefon.

Sekiranya anda mempunyai tanda-tanda atau simptom yang dinyatakan atau mempunyai sebarang pertanyaan, sila hubungi doktor onkologi anda.

Tubuh badan setiap manusia bertindak balas berbeza-beza. Seeloknya adalah berbincang dengan doktor onkologi untuk membuat keputusan yang terbaik.

Hello Doktor ingin mengucapkan terima kasih kepada Muharam Parlie atas kesudiannya berkongsi pengalaman pesakit kanser hidung nasofarinks. Semoga isi temu bual kali ini dapat dijadikan ibrah oleh pejuang kanser yang lain.


Terlalu Kurus? Lihat 5 Cara Mencegah Penurunan Berat Badan Di Bulan Ramadan

Ketika berpuasa, tidak sedikit orang yang mengalami penurunan berat badan. Bagi sebahagian orang, hal ini akan memberi kesan kurang baik terhadapm badannya, terutamanya jika badan anda sudah terlalu kurus. Tetapi jangan bimbang, anda tetap boleh menjalani puasa dan mencegah berat badan turun dengan beberapa tip berikut.

Bagaimana cara mencegah berat badan turun di bulan puasa?

Wajar sebenarnya jika berat badan anda turun sekitar 1-2 kg selepas satu bulan berpuasa. Penurunan berat badan ini berlaku akibat perubahan pola makan yang terjadi semasa anda berpuasa. Disebabkan pengambilan kalori yang masuk berkurang, badan akhirnya menggunakan simpanan lemak – yang selama ini bertanggungjawab ke atas angka berat badan anda. Lemak pun berkurang dan akhirnya berat badan anda turun.

Lalu bagaimana ingin mengelakkan berat badan anda dari turun? Berikut adalah beberapa perkara yang boleh anda lakukan untuk mencegah berat badan turun semasa berpuasa.

1. Sediakan hidangan yang tepat

Keperluan kalori anda pada dasarnya sama saja seperti hari-hari biasa. Contohnya, jika keperluan kalori anda sehari adalah sekitar 2000 kalori, anda harus berusaha memenuhi pengambilan tersebut meskipun sedang berpuasa. Misalnya, bahagiakan jumlah kalori tersebut kepada 3 waktu makan, iaitu ketika sahur, berbuka puasa, dan selepas tarawih.

Anda juga boleh bergantung kepada beberapa makanan yang tinggi kalori serta padat nutrisi untuk mencukupkan pengambilan dan mencegah berat badan turun.

2. Jangan terlepas sahur

Tidak sahur ketika berpuasa adalah tabiat yang kurang baik kerana ia sangat susah untuk mengimbangkan kalori yang seharusnya disesuaikan dengan keperluan jika anda makan hanya sekali sahaja dalam sehari. Anda tidak boleh hanya bergantung pada waktu berbuka sahaja, kerana perut anda tidak boleh dipaksa menerima makanan dalam jumlah yang banyak dalam satu-satu masa. Oleh kerana itu, sahur adalah salah satu cara yang mudah untuk mencegah berat badan turun.

3. Lakukan senaman berkala

Agak sukar untuk melakukan senaman berkala ketika berpuasa. Namun, jangan jadikan puasa sebagai alasan untuk anda bermalas-malasan. Bersenam dengan kerap boleh menghalang berat badan turun dan pegurangan jisim otot – akibat tiada aktiviti fizikal yang dilakukan. Apa senaman yang boleh dilakukan ketika berpuasa? Antaranya adalah berjalan, berenang, yoga dan tai chi.

4. Pilih makanan yang padat dan tinggi kalori

Disebabkan anda mempunyai waktu makan yang terhad, anda harus bijak memilih jenis makanan yang anda ambil. Pilihlah makanan yang tinggi kalori tetapi juga padat, bukan seperti makanan bergoreng yang hanya banyak lemak sahaja. Beberapa makanan yang boleh anda ambil untuk membantu memenuhi keperluan nutrisi anda adalah susu lemak penuh, keju, pelbagai jenis kekacangan, avokado, dan smoothies.

5. Tidur yang cukup dan elakkan stres

Berpuasa juga menyebabkan pola tidur anda berubah, hal tersebut boleh menjejaskan angka timbangan berat badan anda. Usahakan untuk tetap tidur dengan waktu yang cukup, agar metabolisme badan tidak terganggu sehingga dapat mencegah berat badan turun. Jangan lupa, anda harus mengelakkan stres yang berpanjangan.

Adakah saya perlu bimbang dengan penurunan berat badan yang berlaku?

Anda tak perlu begitu cemas dengan penurunan berat badan yang berlaku. Hal ini menjadi serius atau penting jika memang status nutrisi atau nilai indeks jisim badan (BMI) anda berada di luar tahap normal.

Namun apabila anda mempunyai BMI yang normal, tak perlu risau dengan penurunan berat badan yang berlaku, kecuali hal ini berlaku dengan drastik atau ekstrim. Apabila penurunan berat badan cukup drastik, sebaiknya anda segera dapatkan pemeriksaan doktor.

Jika anda mempunyai berat badan yang berlebihan, berpuasa dapat membantu anda mengubah pola makan dan membantu sedikit demi sedikit dalam diet anda.


Keluarga Bahagia: Rahsia Mengecapinya

Setiap pasangan suami dan isteri sudah pasti mengimpikan untuk mempunyai sebuah keluarga bahagia. Impian ini selalunya sudah dipasang dalam hati oleh individu sejak zaman remaja lagi untuk memiliki rumah tangga dan cahaya mata yang akan menyerikan kehidupan mereka kelak. Namun begitu, anda perlu tahu bahawa tidak semua keluarga itu adalah bahagia.

Pernahkah anda terdengar atau terbaca mengenai “toxic family”? Ia adalah istilah yang digunakan untuk merujuk kepada seseorang individu dalam kalangan ahli keluarga yang menjadi toksik, racun atau perosak dalam sesebuah institusi kekeluargaan. Disebabkan mereka juga, kehidupan sebagai keluarga bahagia yang anda impikan boleh musnah begitu sahaja.

Bagi individu yang tidak pernah mempunyai masalah keluarga, mereka mungkin tidak tahu betapa sukarnya untuk menghadapi hidup sedemikian. Bayangkan, ibu bapa anda bercerai-berai, adik-beradik anda tidak bertegur sapa dan anda sendiri tidak mempunyai hala tuju. Adakah anda mahu menghadapi hidup yang begitu?

Tiada siapa yang mahukan institusi kekeluargaan yang bermasalah. Ia mungkin boleh dielakkan dan dengan sedikit perancangan, impian untuk mengecapi keluarga bahagia mungkin boleh dicapai. Ingin tahu apa rahsia mengecapi keluarga bahagia? Sila ikuti artikel ini untuk mengetahui mengenainya dengan lebih lanjut.

Keluarga bahagia

Memelihara institusi kekeluargaan bukan mudah. Jika tidak kena caranya, kemanisan dalam perhubungan suami dan isteri termasuk juga dengan anak-anak akan luntur dengan sewenang-wenangnya. Apatah lagi dalam setiap perhubungan pasti akan timbul pelbagai masalah yang berkaitan dengan persefahaman, kewangan, cara didikan anak dan banyak lagi.

Terdapat banyak petua atau pedoman untuk membina sesebuah intitusi kekeluargaan yang bahagia. Disebabkan itu, banyak pakar telah mengkaji dan meneliti isu ini lalu mengesyorkan tip-tip berikut bagi mengekalkan kemanisan rumah tangga sekali gus membina sebuah keluarga bahagia.

#1. Hormat antara satu sama lain

Perkara paling utama dan penting dalam membina sebuah keluarga bahagia adalah apabila setiap orang menghormati antara satu sama lain dan cara layanan mereka sesama sendiri. Kebanyakan individu akan beranggapan bahawa hanya anak-anak perlu hormat kepada ibu bapa dan tidak sebaliknya. Ini adalah sama sekali salah kerana ibu bapa juga perlu menghormati anak mereka dalam segala hal termasuklah rahsia peribadi mereka.

#2. Saling bertukar cerita

Ibu bapa perlu meringankan mulut untuk bertanyakan pada anak-anak tentang perkembangan mereka baik di sekolah mahupun aktiviti mereka bersama kawan-kawan. Menurut Rabbi Shmuley Boteach yang merupakan seorang kaunselor keluarga dan perhubungan dan penulis beberapa buah buku berkaitan keibubapaan, termasuklah buku
Shalom in the Home
 berkata, ibu bapa perlu mengetepikan hal lain apabila berada di rumah, dan lebih mementingkan anak-anak untuk mengecapi keluarga bahagia.

#3. Utamakan pasangan

Ramai ibu bapa yang akan mengutamakan keperluan anak-anak berbanding diri mereka sendiri. Namun begitu, dari sudut perkahwinan sebenarnya setiap pasangan perlu mengutamakan pasangan mereka berbanding anak-anak untuk menjadi keluarga bahagia. Sebenarnya, perbuatan mengutamakan anak sebenarnya adalah tidak baik untuk ikatan keluarga, kerana kelak nanti anak-anak pasti akan meninggalkan rumah dan yang tinggal hanya anda dan pasangan dalam meniti hari tua kelak.

#4. Makan bersama

Makan malam keluarga amat penting kerana ketika itulah masa untuk seisi keluarga bersama-sama. Boteach menyarankan supaya setiap keluarga mengadakan makan malam bersama sekurang-kurangnya empat kali dalam seminggu.

Selain itu, ada juga kajian yang menunjukkan bahawa kanak-kanak yang turut serta dalam aktiviti makan malam bersama keluarga mereka kurang berpontensi untuk melakukan gejala sosial yang sangat membimbangkan seperti merokok, minum arak, mengandung bawah umur ataupun membunuh diri. Mereka juga cenderung untuk mempunyai diet yang seimbang, adab dan bahasa yang baik serta keyakinan diri yang tinggi.

Menurut kajian yang dilakukan oleh University of Michigan terhadap kanak-kanak di Amerika pada tahun 1981 hingga 1997 pula, kanak-kanak yang gemar dan kerap makan di rumah berpotensi mempunyai tahap akademik dan kelakuan yang baik di sekolah. Ini menunjukkan masa dan ruang yang diperuntukkan untuk makan bersama ahli keluarga sangat mempengaruhi perkembangan kanak-kanak.

Jika anda terlalu sibuk dan tidak mampu untuk mengumpulkan kesemua ahli keluarga anda, tidak mengapa. Ini kerana anda tidak semestinya berkumpul pada waktu makan malam sahaja. Waktu lain seperti sarapan, makan tengah hari atau minum petang juga sudah memadai untuk anda menghabiskan masa sekeluarga bagi mencipta memori keluarga bahagia.

#5. Main bersama

Lakukan satu atau dua aktiviti bersama-sama keluarga pada setiap malam. Contohnya, melakukan aktiviti ‘bedtime stories’ sebelum tidur dengan anak kecil anda ataupun membacakan satu bab dalam novel kepada anak yang lebih tua. Jika anda dan pasangan adalah individu yang gemar bermain permainan video, apa salahnya jika anda gunakan ia sebagai satu aktiviti bersama untuk mengeratkan lagi hubungan anda dan pasangan. Jika anak anda sendiri minat bermain permainan video, anda boleh mengajak anak untuk bermain sekali dengan anda. Ini sekali gus akan mencipta sebuah ritual keluarga bahagia anda sendiri.

#6. Ajar anak untuk utamakan keluarga

“Keluarga bahagia akan mengutamakan ahli keluarga dahulu sebelum kawan-kawannya,” kata Boteach. Bagi mengajar anak mengutamakan ahli keluarga, ibu bapa perlu menerapkan keseronokan semasa penjagaan anak. Beri peraturan pada anak, namun anda perlu ingat bahawa kanak-kanak juga perlukan keseronokan. Jika kanak-kanak berasa bosan dan murung, mereka akan mula mencari keseronokan di luar rumah, jadi di situ, rakan akan menjadi lebih penting bagi kanak-kanak.

#7. Rancangan aktiviti luar waktu sekolah anak anda

Ramai ibu bapa moden kini yang berlumba-lumba memasukkan anak mereka ke dalam pelbagai aktiviti luar kelas. Menurut Boteach, ini bukanlah resipi untuk menjadi keluarga bahagia. “Tidak mengapa jika anak anda membesar tanpa mengetahui bagaimana untuk menari balet. Tidak melakukan aktiviti luar sekolah adalah tidak baik, dan terlalu banyak aktiviti luar sekolah juga lagi tidak baik. Jadi, sebaik-baiknya adalah bersederhana,” katanya. Boteach menyarankan supaya setiap keluarga mencipta sendiri aktiviti lepas sekolah bersama keluarga seperti bermain kasut roda, berbasikal ataupun berenang.

Pun begitu, ibu bapa masih perlu mengutamakan aktiviti sukan anak. Menurut Jim Thompson yang merupakan pengasas
Positive Coaching Alliance
, ibu bapa mempunyai tanggungjawab yang besar dalam menyemai semangat cintakan aktiviti sukan dalam diri anak-anak. Sebagai contoh, anak anda telah melakukan satu kesilapan dalam satu pertandingan sukan yang disertai. Sebagai ibu bapa yang prihatin, anda tidak sepatutnya memarahi atau kecewa terhadap kesilapan anak anda itu. Sebaliknya, anda boleh melegakan mereka dengan mengatakan mereka telah bermain dengan baik dan jangan sesekali putus asa.

#8. Mengekalkan tradisi keluarga

Bagi individu yang beragama Islam, terapkan upacara keagamaan dalam keluarga seperti melakukan sembahyang berjemaah atau mengaji bersama ahli keluarga. Selain itu juga, anda juga boleh mengajak ahli keluarga anda untuk menjalani aktiviti wajib bersama-sama. Sebagai contoh, anda boleh memulakan tradisi keluarga anda seperti masak bersama ahli keluarga pada malam minggu atau mencipta satu tradisi unik keluarga seperti ungkapan atau kata semangat yang hanya anda dan ahli keluarga anda ketahui.

Menurut Richard Eyre yang merupakan penulis bersama buku bertajuk
Happy Family: Restoring the 11 Essential Elements That Make Families Work
, tradisi keluarga memberikan kanak-kanak satu identiti diri yang boleh dibanggakan. Meskipun tradisi ini dilihat remeh bagi kebanyakan ibu bapa, ini sebenarnya sangat penting untuk anak-anak.

Menurut Barbara Fiese, PhD yang merupakan profesor dan pengerusi psikologi di Syracuse University, New York pula, keluarga yang bahagia mempunyai tradisi yang berbentuk ritual yang sangat bermakna bagi mereka. Antara contoh ritual yang boleh dilakukan adalah mencipta lagu tema untuk keluarga anda dan mencipta rutin yang boleh dilakukan oleh ahli keluarga pada setiap minggu seperti menonton wayang atau bermain boling.

Tradisi-tradisi yang dilakukan secara berulang kali ini akan secara tidak langsung akan mengeratkan hubungan sesama ahli keluarga lalu melahirkan sebuah keluarga bahagia.

#9. Jaga bahasa semasa berkomunikasi

Ingatlah bahawa anak anda mengalami perkembangan pesat semasa alam kanak-kanak. Jadi, mereka memerlukan persekitaran yang tenang di rumah untuk membantunya membesar dengan sihat. “Bercakap dengan anak anda, beritahu mereka peraturan yang perlu diikuti, dan hukum mereka jika perlu, tetapi jangan hilang kawalan dan menjerit. Jika anda menjerit kepada anak, ini menunjukkan anda hilang kawalan dan sekali gus mencipta persekitaran yang tidak tenang,” kata Boteach.

Selain itu, jangan sesekali mencarut atau menggunakan perkataan kesat sesama ahli keluarga anda. Untuk mengelakkan ini daripada terjadi, apa kata anda dan ahli keluarga anda merancang untuk menghukum sesiapa sahaja yang melakukannya dengan memasukkan sejumlah wang ke dalam sebuah tabung khas? Ini bukan sahaja akan mendatangkan gelak tawa dalam kalangan ahli keluarga, ia juga akan menyemai sikap berjimat cermat dan menabung sekali gus mencipta sebuah peraturan keluarga bahagia yang unik dan menarik.

#10. Jangan berkelahi di hadapan anak-anak

Pertelingkahan dan perselisihan pendapat adalah lazim dalam sesebuah perkahwinan. Namun begitu, cuba untuk tidak melakukannya di hadapan anak-anak anda. Walau bagaimanapun ia mungkin terlepas daripada kawalan anda sendiri. Sekiranya ia terjadi, minta maaf kepada anak anda kerana berkelahi di hadapan mereka dan minta mereka untuk tidak risau tentang keadaan anda dan pasangan. Yakinkan anak-anak bahawa anda dan pasangan masih mempunyai kesedaran dan perancangan untuk mengecapi keluarga bahagia bersama-sama mereka.

#11. Jangan keterlaluan bekerja

Kerja, kerja dan kerja hanya akan menjadikan institusi kekeluargaan anda pudar. “Jika anda sibuk dan tidak ada di rumah setiap masa, serta tidak mengutamakan anak, kelak mereka akan rasa tidak selamat dan tidak dihargai,” kata Boteach.

Ya, kerja sememangnya penting untuk memastikan segala keperluan dan kemahuan setiap ahli keluarga dipenuhi. Namun begitu, adakah berbaloi mengabaikan impian untuk memiliki keluarga bahagia semata-mata kerana wang ringgit?

#12. Keakraban adik-beradik

Walaupun anda lahir daripada benih dan telur yang sama, pergaduhan antara adik-beradik masih boleh berlaku dan memecah-belahkan hubungan kekeluargaan. Jadi, bina keakraban hubungan pada anak-anak anda dan beritahu mereka betapa beruntungnya mereka mempunyai adik-beradik yang boleh berkongsi susah dan senang bersama dalam sebuah keluarga bahagia.

#13. Bergurau-senda sesama ahli keluarga

Keluarga bahagia mempunyai jenaka mereka sendiri. Anda dan keluarga boleh cipta jenaka keluarga yang hanya anda dan seisi keluarga memahaminya. Sebagai contoh, gunakan perut bapa yang memboroi atau ibu yang gemar membebel sebagai bahan usikan. Sudah pasti seisi keluarga anda akan ketawa terbahak-bahak mendengar jenaka tersebut.

#14. Jadi fleksibel

Anda perlu terapkan dalam kalangan ahli keluarga anda bahawa perubahan dalam sesebuah institusi kekeluargaan itu adalah lazim dan semula jadi. Setiap keluarga bahagia akan mengalaminya. Jadi, anda dan ahli keluarga perlu terbuka dalam menerima perubahan seperti penambahan atau pengurangan ahli keluarga dan penambahan umur. Ajar ahli keluarga anda untuk terima bahawa seseorang dalam ahli keluarga akan berkahwin, meninggal, berkahwin lain dan juga kanak-kanak kelak akan menjadi remaja.

#15. Berinteraksi sesama ahli keluarga

Menurut Boteach lagi, salah satu peneraju keluarga yang bahagia adalah keberkesanan interaksi dan pergaulan antara ahli keluarga. Menurut beliau lagi, melalui interaksi ini hubungan antara keluarga akan menjadi lebih erat sekali gus mewujudkan suasana gembira dalam kalangan ahli keluarga anda. Beliau yang merupakan ayah kepada lapan orang anak turut berkata interaksi yang baik antara anak dengan ibu bapanya akan menjadi indikator kepada reaksi gembira mereka apabila bertemu.

Rose J. Perkins, EdD, Profesor Madya dalam bidang Psikologi di Stonehill College in Easton, Mass., berkata, keluarga bahagia akan berkomunikasi antara satu sama lain. “Selalunya, setiap orang dalam keluarga akan memberitahu sesuatu perkara pada ibu mereka dan kemudian, ibu yang akan menyampaikan mesej kepada ahli keluarga lain. Namun, dalam keluarga bahagia, mereka adalah lebih fleksibel dan terbuka dalam berkomunikasi,” katanya. Setiap ahli keluarga terbuka untuk bercakap.

#16. Pembahagian tugas dalam pekerjaan

Penggunaan senarai semak ketika melakukan kerja-kerja rumah akan mencipta kesaksamaan dalam keluarga. Anda boleh bahagikan senarai semak ini kepada tiga bahagian iaitu perkara yang perlu dilakukan, perkara yang sedang dilakukan dan perkara yang sudah dilakukan.

Dengan pembahagian senarai semak ini, ahli keluarga anda dapat bersama membahagikan tugas sesama mereka. Ini sekali gus akan menyemai sifat kerjasama dalam kalangan ahli keluarga anda.

#17. Beri autonomi kepada anak

Kanak-kanak akan lebih mematuhi arahan apabila mereka merancang sesuatu sendiri atau pandangan mereka diterima dalam perancangan. Membenarkan mereka menentukan hukuman ke atas kesalahan mereka juga boleh menjadi motivasi untuk mematuhi peraturan. Contohnya, tanya anak anda jika sesuatu peraturan dilanggar, mereka patut dikenakan hukuman A atau B. Jika mereka lebih berusia, tanyakan mereka apa hukuman yang layak dikenakan kepada mereka jika mereka melakukan kesalahan tersebut.

Dengan memilih hukuman mereka sendiri, kanak-kanak menjadi lebih terdorong untuk mengelakkannya. Dengan memilih ganjaran mereka sendiri, kanak-kanak menjadi lebih bermotivasi untuk mencapai matlamat mereka. Oleh itu, biarkan anak anda mengambil peranan yang lebih besar dalam mendidik diri mereka sendiri.

#18. Penglibatan datuk dan nenek

Penglibatan datuk dan nenek juga memainkan peranan yang sangat penting. Dalam satu ringkasan pada tahun 1992 yang melibatkan 66 kajian, para ibu yang mempunyai sokongan para nenek didapati mempunyai anak yang kurang tertekan dan lebih pandai menyesuaikan diri. Kajian lain turut mendapati bahawa apabila datuk dan nenek melibatkan diri dalam hidup si anak, mereka menjadi lebih pandai bersosial, lebih melibatkan diri di sekolah dan lebih bersimpati kepada orang lain.

Oleh itu, sekiranya anda tidak mempunyai hubungan baik dengan orang tua anda, mungkin inilah masa yang sesuai untuk anda kembali berbaik-baik dengan mereka. Tanpa mereka, anak-anak anda telah kehilangan sistem sokongan yang penting dalam hidup mereka. Bahkan hubungan buruk ini mungkin kelak akan berulang pula dalam hubungan anda dengan anak anda sewaktu anda sedang meniti usia senja kelak.

Konklusi

Konklusinya, impian untuk memiliki sebuah keluarga yang bahagia sebenarnya tidak mustahil untuk dikecapi. Apa yang penting, adalah kerjasama, kasih sayang, tolak ansur dan keprihatinan dalam kalangan ahli keluarga. Jadi, jangan sesekali anda mengabaikan walau seorangpun ahli dalam keluarga anda biar seteruk manapun peribadi mereka. Sebaiknya, bimbing mereka semula ke jalan yang lebih baik kerana ahli keluarga adalah tetap ahli keluarga yang telah diatur oleh Tuhan dan tiada apa yang mampu mengubahnya.

Hello Health Group
 tidak menyediakan nasihat perubatan, diagnosis, atau rawatan.

Baca juga:

Anak Berdikari, Aspek Penting dalam Kehidupan

Membantu dalam Bersedia untuk Masa Depan Anak-anak Anda

Ibu Bapa Terbaik dan Teknik Mengasuh Anak


Disahkan Ada Kondisi Buah Pinggang Kronik, Adakah Saya Masih Boleh Berpuasa?

Ramai orang yang
mungkin mengalami penyakit kronik
, tetapi masih mahu berpuasa. Jadi, adakah penghidap buah pinggang kronik boleh berpuasa? Apakah yang perlu dititiberatkan jika ingin berpuasa?

Untuk mendapatkan lebih banyak informasi tentang Urologi, anda juga boleh klik
di sini
.

Apakah kesan berpuasa jika ada buah pinggang kronik?

Menjalani puasa mengharuskan seseorang untuk
 menahan lapar dan dahaga
 lebih kurang 12 jam.

Ini tidak menyukarkan orang sihat dan memiliki fungsi tubuh yang normal.

Tapi, apa yang berlaku jika penghidap buah pinggang rosak berpuasa, yang biasanya mengalami peningkatan dalam keperluan pemakanan?

Sebenarnya, hingga kini masih diperkatakan
sama ada pesakit penyakit kronik
 boleh menjalani puasa atau tidak.

Namun, daripada pelbagai penyelidikan yang dilakukan pada penghidap buah pinggang kronik, bahawa ia tidak berbahaya sekiranya mereka berpuasa di bulan Ramadan.

Justeru bagi beberapa pesakit penyakit ini, puasa dapat meningkatkan kualiti hidup pesakit dan membantu menyokong rawatan yang dijalaninya.

Ini telah dibuktikan pada penyelidakan yang melibatkan pesakit yang menderita urolithiasis (batu pundi kencing), pemindahan buah pinggang, serta
 beberapa penyakit ginjal yang lain
.

Puasa memberi kesan baik bagi fungsi ginjal pada setiap pesakit.

Adakah pesakit buah pinggang kronik boleh berpuasa?

Tidak semua pesakit yang mengalami ganguan fungsi buah pinggang dibolehkan berpuasa.

Ia bergantung kepada keadaan fizikal masing-masing.

Penghidap penyakit buah pinggang
 yang mengalami masalah seperti poliuria (
menghasilkan kencing yang banyak
), kadar gula dalam darah tidak terkawal, tekanan darah sering tinggi, mengalami jangkitan hingga komplikasi fungsi jantung, tidak perlu berpuasa terlebih dahulu.

Ini kerana puasa boleh memburukkan keadaannya.

Ini perkara yang pesakit penyakit ini kena tahu!

Puasa boleh dilakukan jika keadaan fizikal pesakit kuat dan stabil.

Ia juga harus mendapat pertimbangan serta kebenaran daripada doktor.

Beberapa perkara yang patut dititiberatkan bagi penghidap buah pinggang rosak berpuasa:

Pesakit harus tetap memakan ubat-ubatan yang diberikan oleh doktor ketika sahur dan berbuka.

Ketika berbuka, elakkan memakan
makanan yang mengandungi kalium dan fosfor
 tinggi seperti, kurma, aprikot, gorengan, teh, soda, kopi, dan keju.

Pesakit harus memenuhi cairan tubuhnya
dengan cara banyak minum air
 sama ada waktu berbuka dan sahur. Dalam satu hari, pesakit disarankan untuk minum air sekitar 1-2.5 liter untuk mengelakkan dehidrasi.

Air minuman yang sebaiknya diminum penghidap buah pinggang rosak adalah air mineral. Elakkan minuman
yang memberatkan kerja ginjal
, seperti kopi dan teh.

Pesakit harus melakukan pemeriksaan doktor sekurang-kurangnya setiap 1-2 minggu,
selama bulan puasa
.

Apabila muncul simptom atau
 tanda buah pinggang rosak
 seperti bengkak di beberapa bahagian tubuh, pening, sukar bernafas, serta merasa kelelahan, maka pesakit harus segera membatalkan puasanya dan segera mendapatkan pemerikasaan doktor.


Berniat Nak Bunuh Diri Tanda Ada Masalah Otak? Ini Fakta Yang Anda MESTI Tahu!

Kes-kes bunuh diri semakin kerap berlaku di seluruh dunia setiap hari.
Bukan sahaja di negara-negara luar
, malah di Malaysia juga ia telah menjadi satu kes yang perlu diberi perhatian.

Disebabkan terlalu kerap berlaku, timbul satu persoalan, adakah perasaan ingin bunuh diri ini satu penyakit otak atau tidak?

Ada perubahan pada struktur otak

Sebelum ini, dalam dunia psikiatri, mereka yang membunuh diri ini
didefinisikan sebagai seorang individu yang mengalami kemurungan atau tekanan.

Namun, definisi ini mula berubah apabila autopsi terhadap mayat individu yang membunuh diri ini menemukan satu penemuan lain.

Terdapat beberapa ciri tertentu yang terdapat dalam otak mereka yang bunuh diri ini.

Pertama, berlakunya perubahan struktur dalam korteks prefrontal, iaitu bahagian otak yang mengawal proses membuat keputusan.

Kedua, terdapat tahap perubahan serotonin neurokimia dalam otak mereka.

Apa yang lebih mengejutkan, 2 ciri ini wujud dalam otak mereka yang membunuh diri walaupun sebelum ini
mereka tidak mempunyai sebarang gangguan pada otak seperti kemurungan, schizofrenia atau gangguan bipolar.

Namun, menurut Dr. Gustavo Turecki, pakar dalam bidang sains neuro di
The Douglas Research Centre
, tidak terdapat sebarang penyebab neuro yang mempengaruhi niat untuk seseorang itu membunuh diri.

Dr. Gustavo menyatakan, apa yang lebih cenderung menyebabkan niat membunuh diri itu adalah disebabkan oleh faktor-faktor di sekelilingnya.

Faktor-faktor di sekeliling individu tersebut memicu beberapa perubahan dalam otak sehingga meningkatkan risiko individu untuk membunuh diri.

Antaranya adalah seperti pengalaman didera,
gangguan tekanan pasca-trauma (PTSD)
,
keresahan
 dan gangguan tidur.

Mungkinkah perasaan ingin bunuh diri itu disebabkan oleh faktor genetik?

Walaupun tidak dapat dipastikan dengan kuat, namun
terdapat beberapa bukti kajian yang menyatakan genetik juga turut mempengaruhi niat seseorang untuk membunuh diri.

Sebagai contoh, ada satu kajian yang menyatakan, pasangan kembar seiras mempunyai kecenderungan untuk sama-sama membunuh diri sebanyak 15% berbanding pasangan kembar tidak seiras yang hanya mempunyai kecenderungan sebanyak 1%.

Selain itu, ada kajian turut mendapati, terdapat kecenderungan untuk membunuh diri sebanyak 6 kali ganda bagi mereka yang mempunyai pertalian biologi atau hubungan kekeluargaan dengan individu yang telah membunuh diri.

Kajian pembedahan ke atas otak mereka yang telah membunuh diri mendapati, individu yang bunuh diri setelah mengalami kemurungan mempunyai kimia otak yang berbeza
berbanding individu yang mengalami kemurungan tetapi meninggal dunia disebabkan oleh faktor semula jadi.

Adakah bunuh diri dianggap sebagai satu penyakit otak?

Sebelum ini,
American Psychiatric Association
 (APA), iaitu pihak yang membangunkan
Diagnostic and Statistical Manual of Mental Disorders
 (DSM-5)
pernah mencadangkan agar kelakuan bunuh diri (
suicidal behavior disorder) diiktiraf sebagai 1 penyakit.

Dalam cadangan tersebut, mana-mana individu yang cuba melakukan bunuh diri dalam tempoh 2 tahun yang lepas disebabkan oleh faktor yang tidak berkaitan dengan politik dan agama, akan dianggap menghidap penyakit bunuh diri.

Antara sebab mengapa pihak
American Psychiatric Association
 (APA) menganjurkan cadangan ini adalah seperti berikut:

Ada beberapa bukti kajian menunjukkan, otak mereka yang membunuh diri ini strukturnya berbeza berbanding mereka yang meninggal dunia secara semula jadi walaupun mengalami gangguan emosi

Ia juga disebabkan wujud faktor genetik atau biologi yang menyebabkan kecenderungan membunuh diri semakin meningkat. Kajian juga menyatakan, kebanyakan mereka yang mempunyai gangguan emosi sebenarnya tidak berniat untuk membunuh diri. Malah, 10% daripada kes bunuh diri tidak mempunyai sebarang rekod atau sejarah penyakit mental. Ini menguatkan hujah ia mungkin berpunca disebabkan faktor genetik

Penyelidik boleh mengkaji dengan lebih mendalam berkenaan faktor genetik dan neurologi yang dialami individu tersebut. Dengan ini, ia akan membantu pakar psikiatri
menganggarkan sebarang risiko bunuh diri oleh seseorang
, selain menyediakan rawatan sewajarnya

Namun cadangan ini masih tidak dilaksanakan atas beberapa faktor pertimbangan. Ini termasuklah kerana kes bunuh diri dianggap sebagai kesan daripada gangguan mental yang berlaku seperti PTSD, gangguan bipolar dan kemurungan.

Jadi, adakah kelakuan atau niat untuk membunuh diri ini diklasifikasikan sebagai penyakit otak? Jawapannya tidak sama sekali.

Niat atau kelakuan untuk membunuh diri ini bukanlah satu penyakit otak tetapi ia adalah kesan akibat gangguan mental yang berlaku pada otak individu tersebut.

Beberapa perubahan pada otak mungkin membezakan antara otak individu yang membunuh diri dengan mereka yang lain, namun ia bukanlah penyebab utama kepada kejadian bunuh diri tersebut.

Tambahan pula, masih banyak lagi kajian dan pertimbangan diperlukan untuk menguatkan hal ini sehinggalah ia boleh dianggap sebagai salah satu penyakit otak.


Bagaimana Ingin Mengendalikan Penderaan Kanak-Kanak?

Orang dewasa harus  membantu kanak-kanak, memberitahu mereka untuk melakukan perkara yang betul, menggalakkan dan melayan mereka dengan baik. Tetapi terdapat beberapa orang dewasa yang hanya mahu menyakiti mereka. Penderaan kanak-kanak boleh memberi kesan yang serius kepada mereka dan juga terhadap kebolehan perkembangan mereka. Penderaan kanak-kanak boleh berlaku di mana sahaja. Ini adalah beberapa perkara yang perlu anda tahu untuk mengendalikan kes penderaan kanak-kanak.

Apakah tanda-tanda penderaan kanak-kanak?

Tanda-tanda penderaan kanak-kanak adalah berbeza-beza bergantung kepada jenis penderaan: fizikal, seksual, lisan atau emosi, dan pengabaian.

Penderaan fizikal:

Seorang kanak-kanak yang mengalami penderaan fizikal dipukul dengan tangan atau objek yang boleh meninggalkan kesan lebam atau luka. Ia juga boleh berlaku dalam bentuk menolak, mencekik, menarik, dan menendang.

Penderaan seksual:

Apabila seorang kanak-kanak disentuh kemaluannya atau diminta untuk menyentuh menyentuh kemaluan orang lain, ia adalah sejenis penderaan seksual. Kanak-kanak mungkin dipaksa menyimpannya sebagai rahsia.

Penderaan lisan / emosi:

Penderaan jenis ini boleh berlaku apabila seorang sentiasa menjerit, memanggil kanak-kanak dengan nama yang menjengkelkan, mengancam atau mengutuk mereka.

Pengabaian fizikal:

Penderaan Ini berlaku apabila kanak-kanak berada di rumah yang ditinggalkan tanpa keperluan asas seperti makanan, pakaian, atau tempat tidur.

Bagaimana ingin mengendalikan penderaan kanak-kanak?

Perkara pertama seorang kanak-kanak mesti dilakukan apabila mengalami penderaan adalah mencari seorang untuk dimaklumkan dengan segera. Penderaan adalah salah dan kanak-kanak itu mungkin terpaksa berdiam diri tetapi mencari orang yang dipercayai satu-satunya perkara yang boleh membantu kanak-kanak tersebut.

Jika anda tahu orang lain yang anda fikir mungkin didera, anda boleh membantunya dengan memberitahu ibu bapanya atau orang dewasa lain.

Anda tahu adalah penting untuk kanak-kanak memberitahu seseorang jika mereka fikir mereka sedang sakit, dianiaya, atau disalahgunakan. Tetapi bagaimana seorang kanak-kanak ingin memberitahu? Berikut adalah beberapa cara:

Bercakap langsung dengan orang dewasa yang dipercayai.

Bercakap dengan orang dewasa yang dipercayai melalui telefon.

Tulis komen, emel, atau menghantar surat kepada orang dewasa yang dipercayai.

Memberitahu seseorang di sekolahnya, seperti seorang guru.

Beritahu ibu atau ayah, abang atau kakak kepada kawannya.

Memberitahu seseorang melalui nombor hotline.

Cara dan siapa yang kanak-kanak boleh memaklumkan tentang hal ini adalah berbeza mengikut keadaan. Perkara yang paling penting ialah mereka mesti memberitahu seseorang sehingga orang tersebut boleh membantu mereka menghentikan penderaan tersebut. Kanak-kanak yang memberi tahu orang dewasa bahawa seseorang telah mendera mereka, walaupun dilakukan oleh seorang yang mereka sayangi, mungkin boleh membantu kanak-kanak lain dan diri mereka sendiri. Jika anda tidak pasti sama ada ia adalah satu penderaan atau tidak, anda boleh memberitahu orang itu bahawa sesuatu sedang berlaku dan anda mahu mengesahkan adalah ia sejenis penderaan.

Ia mungkin mengambil masa dan keberanian yang tinggi untuk bercakap tentang penderaan kanak-kanak, dan kadangkala mungkin mengambil masa yang lebih lama untuk mendapatkan keberanian untuk bercakap mengenainya. Ia adalah perkara yang normal. Walau bagaimanapun, anda perlu tahu bahawa, pada akhirnya, memberitahu orang yang boleh dipercayai adalah perkara yang paling diperlukan seorang kanak-kanak perlu dilakukan. Ia juga penting bagi orang dewasa untuk membantu kanak-kanak mendapatkan masa depan yang lebih cerah dan bahagia serta kehidupan yang normal.


Anda Pemilik Darah O & Sedang Turunkan Berat Badan? Nah Cuba Diet Ini, Mana Tahu Berkesan!

Apabila cakap tentang hendak kurus, diet pasti menjadi perkara pertama yang terlintas di fikiran. Ada begitu banyak jenis diet, tapi tahu tak mengenai kewujudan diet mengikut golongan darah?

Tahukah anda, bahawa terdapat diet
jenis darah
 untuk setiap golongan darah? Setiap jenis diet disesuaikan khusus dengan setiap kumpulan darah.

Sekiranya anda tergolong dalam golongan darah O, maka berikut adalah senarai makanan diet yang boleh membantu untuk mengurangkan berat badan.

Untuk mendapatkan lebih banyak info tentang Pemakanan Sihat, sila dapatkannya
di sini.

Golongan-golongan darah

Jenis darah anda ditentukan oleh genetik dan terdapat 4 jenis darah:

O

A

B

AB

Tambahan itu, terdapat pengkategorian lain untuk darah yang tidak diambil kira oleh diet jenis ini.

Bagi golongan darah O, jenis O positif adalah yang paling kerap dijumpai, yang bermaksud anda mempunyai darah O dengan faktor Rh.

Macam mana bermulanya diet darah ini?

Diet jenis darah diwujudkan oleh Peter D’Adamo, seorang doktor naturopati yang berteori bahawa individu bertindak balas terhadap pelbagai makanan
bergantung pada jenis darah
 mereka.

Rancangan ini diperkenalkan dalam bukunya yang diterbitkan pada tahun 1996
“Eat Right 4 Your Type,”
 yang diperbaharui dengan edisi ulang tahun ke-20 pada tahun 2016.

Teori di sebalik diet adalah dengan memakan makanan dengan lektin (sejenis protein) yang tidak sesuai dengan jenis darah seseorang boleh menyebabkan sel darah
blackouts.

Ini yang disebut aglutinasi, dan mengakibatkan masalah kesihatan seperti penyakit jantung, buah pinggang atau kanser.

Selain itu, D’Adamo juga percaya jenis darah seseorang mempengaruhi kemampuan mereka untuk mencerna pelbagai makanan.

Ini kerana perbezaan pencernaan yang berkaitan dengan jenis darah yang berbeza.

Mereka dengan golongan darah jenis O, misalnya, dianggap mencerna daging dengan baik kerana mempunyai kandungan asid perut yang tinggi.

Dengan mengikuti rancangan makanan yang dirancang secara khusus mengikut jenis darah, individu akan dapat mencerna makanan dengan lebih baik, menurunkan berat badan dan meningkatkan kesihatan secara keseluruhan.

Antara makanan yang digalakkan bagi golongan darah O

Darah jenis O: Individu dengan darah jenis ini dapat mencerna protein haiwan dengan baik, sementara
produk tenusu
 dan biji-bijian boleh menyebabkan masalah.

Menurut D’Adamo, gluten, lentil, kacang, jagung, dan kubis dapat menyebabkan kenaikan berat badan bagi individu golongan darah ini.

Di samping itu, masalah kesihatan yang berkaitan dengan darah jenis O adalah asma, demam, alahan, dan arthritis.

Beliau mengesyorkan agar golongan ini mengambil:

Daging (terutamanya daging tanpa lemak dan makanan laut untuk menurunkan berat badan)

Ikan

Sayur-sayuran (brokoli, bayam, dan
kelp
 baik untuk penurunan berat badan)

Buah-buahan

Minyak zaitun

Tambahan itu, jenis pemakanan bagi golongan darah ini juga harus dipadankan dengan senaman fizikal yang kuat, kata D’Adamo.

Makanan-makanan yang harus dielakkan

Diet rendah karbohidrat yang disyorkan oleh D’Adamo bagi mereka yang mempunyai darah jenis O memberi tumpuan untuk mengelakkan:

Gandum

Jagung

Kekacang

Produk tenusu

Minuman berkafein dan alkohol

Berkesan untuk kurus? Sejauh mana kebenarannya?

Penting untuk para pembaca fahami, tidak ada bukti saintifik yang menyokong diet jenis darah ini.

Satu kajian pada tahun 2014 menyatakan bahawa jenis pemakanan ini mungkin popular kerana menekankan pengambilan makanan yang seimbang, mengelakkan makanan diproses, dan bersenam.

Prinsip-prinsip ini juga sebenarnya dikaitkan dengan banyak jenis diet lain dan merupakan cadangan yang biasa diberikan oleh doktor dan pakar pemakanan untuk meningkatkan atau menjaga kesihatan.

Pada tahun 2013, tinjauan sistematik dalam
American Journal of Clinical Nutrition
melihat 16 kajian sebelumnya mengenai diet jenis darah.

Susulan kajian tersebut, pakar menyimpulkan bahawa tidak ada bukti terkini yang mampu menyokong diet jenis darah.

Masalah kesihatan yang berkaitan dengan jenis darah

Walaupun kekurangan bukti bahawa jenis darah dapat menentukan diet yang sihat untuk anda, namun ada banyak kajian mengenai bagaimana golongan darah dapat menentukan kondisi kesihatan tertentu.

Beberapa kajian telah mengaitkan jenis darah dengan risiko kesihatan tertentu:

Satu kajian pada tahun 2012 mengaitkan risiko penyakit arteri koronari yang lebih rendah dengan golongan jenis darah O

Satu lagi kajian tahun 2012 menunjukkan bahawa jenis darah dapat dikaitkan dengan reaksi anda terhadap bakteria dan penyakit tertentu seperti kanser pankreas, trombosis urat dalam, dan serangan jantung.

Pun begitu, masih banyak yang perlu difahami mengenai kaitan antara jenis darah dan masalah kesihatan yang mungkin bakal ditemui dalam kajian saintifik pada masa depan.

Risiko-risiko yang perlu difikirkan

Walaupun masih kekurangan bukti saintifik mengenai pemakanan mengikut jenis darah, ia tetap menjadi topik perbincangan hangat dalam ‘budaya diet.’

Keempat-empat diet dalam golongan darah menekankan agar mengamalkan makanan sihat dan kerap bersenam, yang bermanfaat bagi kesihatan anda.

Namun begitu, untuk elak sebarang komplikasi kesihatan, anda dinasihatkan untuk mendapatkan khidmat nasihat pakar pemakanan berbanding mencuba diet ini secara melulu.

Ini kerana diet golongan darah O menekankan pengambilan protein haiwan yang tinggi, yang boleh menyebabkan masalah kesihatan yang lain.

Justeru, pastikan anda sentiasa berhati-hati sebelum komited terhadap mana-mana jenis diet, jangan kerana taksub
nak kurus
 sampai sanggup merisikokan kesihatan sendiri ya!


7 Langkah Untuk Mengurangkan Prehipertensi

Adakah anda menguji tekanan darah anda dengan kerap? Dan anda melihat indeksnya lebih tinggi daripada normal tetapi lebih rendah daripada tahap yang dimiliki oleh pesakit tekanan darah tinggi. Anda mungkin mengalami prehipertensi. Kedua-dua prehipertensi dan hipertensi adalah penyakit yang serius kepada serangan jantung dan juga strok. Dengan kehidupan yang sibuk dan tekanan, tekanan darah tinggi akan berlaku dengan kerap setiap hari. Untuk mengurangkan penyakit ini, ikuti langkah-langkah seperti yang disarankan berikut:

Ambil makanan yang sihat

Kita tidak boleh meneruskan kehidupan tanpa makanan. Tetapi jika anda tidak memilih makanan yang betul dan sihat, kesihatan anda dan hati anda boleh terjejas dengan teruk. Oleh itu, disyorkan untuk merancang menu yang lebih berkhasiat tanpa garam dan lebih banyak potasium. Ini kerana potasium dapat membantu menurunkan tekanan darah, yang mana dapat membantu mencegah prehipertensi. Anda juga disarankan untuk mengambil lebih banyak buah-buahan, sayur-sayuran dan bijirin penuh. Anda juga harus menggunakan lebih banyak ayam, ikan daripada penggunaan daging yang mengandungi lebih banyak lemak.

Kurangkan garam dalam diet anda

Menurut
The Dietary Guidelines for Americans
, seorang individu dewasa hanya dapat menggunakan kurang dari 2300 miligram garam sehari. Tetapi bagi individu yang berusia lebih dari 51 tahun, had yang dibenarkan ialah sebanyak 1500 miligram sehari sahaja. Untuk mengurangkan garam dalam makanan anda, terdapat beberapa cara yang boleh diaplikasikan:

Baca dengan jelas berkenaan kandungan garam pada label setiap produk untuk membandingkannya dengan jenama lain dan pilih produk dengan kandungan garam yang paling rendah.

Hadkan makanan segera dan makan di luar.

Elakkan makanan yang diproses seperti daging didalam tin, ham, makanan sejuk beku dan mi segera.

Kurangkan garam secara mendadak dalam masakan harian.

Lakukan lebih banyak senaman

Aktiviti fizikal adalah cara yang berkesan untuk menurunkan tekanan darah. Bukan sahaja ia dapat mengelakkan stres, tetapi juga menghilangkan risiko masalah lain seperti kardiovaskular, otot, tulang, peredaran darah. Anda perlu tahu bahawa adalah perlu bagi individu dewasa yang sihat untuk mengambil masa selama 15 minit aktiviti aerobik secara aktif atau 30 minit aerobik secara sederhana dalam sehari. Jika anda terlalu sibuk, anda boleh berjoging atau berlari setiap pagi.

Mengawal berat badan

Aktiviti fizikal di atas juga membantu anda menurunkan berat badan. Jika anda berlebihan berat badan, kehilangan berat badan walaupun hanya 2 atau 3 kilogram boleh menurunkan tekanan darah anda. Mengekalkan berat badan yang bersesuaian dapat membantu anda mencegah tekanan darah tinggi dan masalah lain yang berkaitan dengan jantung.

Hadkan pengambilan alkohol dan merokok

Alkohol dan rokok memainkan peranan yang besar dalam menyebabkan hipertensi jika anda menyalahgunakannya. Secara purata, wanita dari semua peringkat umur dibolehkan untuk minum satu hidangan alkohol setiap hari, dan untuk lelaki yang berusia kurang daripada 65 tahun, disarankan hanya dua hidangan alkohol dalam sehari. Walau bagaimanapun, anda boleh memilih untuk mengambil
wine
 berbanding
liquor
 kerana
wine
 tidak mengandungi kepekatan alkohol yang tinggi berbanding
liquor
.

Kurangkan tekanan

Pada masa kini, ramai orang menghadapi tekanan yan disebabkan oleh tekanan kerja, penyakit, keluarga, hubungan, dan sebagainya. Tekanan akan menyumbang secara besar-besaran terhadap kewujudan hipertensi. Untuk mengelakkan tekanan, anda hanya perlu menukar beberapa gaya hidup anda seperti senaman yang teratur, cukup tidur, berlatih bernafas secara lebih dalam dan jauhkan diri daripada sebarang kemarahan. Kurangkan tekanan sebanyak yang anda boleh.

Uji tekanan darah anda dengan kerap

Anda tidak perlu datang ke hospital untuk mengambil ujian untuk mengetahui tahap tekanan darah anda, anda boleh membeli alat pemantau yang boleh digunakan di rumah. Anda dinasihatkan untuk membuat ujian tekanan darah sebanyak dua kali sehari iaitu pada waktu pagi dan pada waktu malam. Sebelum anda membuat ujian, anda tidak boleh merokok, minum kopi, menggunakan titisan mata atau mana-mana aktiviti fizikal yang berat bagi mendapatkan hasil yang tepat.

Secara keseluruhannya, prehipertensi tidak akan menjadi hipertensi jika anda tahu cara untuk mengubah tabiat yang kurang sesuai dengan mengikuti langkah-langkah asas di atas.


Misai, Janggut, dan Jambang: Tip Bercukur Untuk Lelaki

Apabila sudah meningkat dewasa, anda pasti perasan bahawa muka anda semakin berbulu. Anda juga akan menemui bulu di bahagian lain yang sebelum ini bersih dan licin seperti ketiak, dada, perut, dan kemaluan. Itu tandanya anda sudah mencapai umur matang.

Pertambahan bulu ini disebabkan oleh hormon androgen yang mula melonjak naik selepas mencapai akil baligh. Sekarang, sudah tentu anda perlu mula berfikir tentang bercukur. Jika ingin mendapatkan tip, artikel ini memang untuk anda.

Tip pertama: Bila perlu mula bercukur?

Pertama sekali, dapatkan pandangan lelaki dalam keluarga anda – abang atau ayah. Apabila bulu gelap sudah mula tumbuh, kebiasaannya di bahagian dagu dan atas bibir, sudah tiba masanya untuk mula bercukur.

Tip kedua: Memilih jenis pisau cukur

Memilih pisau cukur yang selamat dan berkesan adalah sangat penting. Ia mungkin sedikit berbeza bagi setiap individu. Kebiasaannya, terdapat dua jenis: elektrik dan manual.

Pencukur elektrik

Selalunya selesa dan sesuai. Anda boleh dapatkan jenis berwayar atau tanpa wayar (boleh cas semula atau menggunakan bateri). Sebaiknya untuk memilih jenis yang mempunyai kepala fleksibel supaya dapat disesuaikan dengan bentuk muka. Harga pencukur elektrik mungkin lebih mahal berbanding manual.

Pencukur manual

Jenis ini kebiasaannya pakai buang dan anda memerlukan krim atau gel pencukur untuk memastikan kulit tidak luka dan untuk mengelakkan ruam. Sesetengah gel atau krim mungkin tidak sesuai dengan kulit anda. Jadi, uji kulit anda dengan jenama berbeza.

Tip ketiga: Mengelakkan luka

Luka semasa bercukur ialah perkara biasa terutamanya di waktu awal bercukur. Namun, ada cara dan tip yang boleh membantu.

Waktu terbaik untuk bercukur ialah selepas mandi dengan air suam kerana kulit terhidrat dan lembut.

Basuh muka dengan air suam sebelum sapu gel atau krim pencukur.

Bercukur mengikut arah bulu, bukan melawan arah. Kebiasaannya, bulu akan tumbuh ke arah bawah, jadi bercukur juga paling baik mengikut arah tersebut untuk mengelakkan ruam dan merah-merah pada muka.

Jangan terburu-buru dan tekan pisau cukur terlalu kuat.

Tukar pisau cukur dengan kerap. Pisau tumpul lebih kerap menyebabkan luka.

Selepas bercukur, basuh muka dengan air dan sabun. Kemudian, sapu dengan losen atau pelembap muka untuk mengelakkan kulit menjadi kering.

Kekerapan bercukur bergantung kepada setiap individu mengikut ketebalan bulu dan pilihan masing-masing. Bagi sesetengah lelaki, mereka lebih selesa untuk tidak bercukur licin dan hanya mengemaskan bulu muka menggunakan mesin
trimmer
.

Apa pun pilihannya, yang penting sentiasa kemas dan bersih.


Kerap Alami Masalah Telinga Berdesing, Ini Antara Punca Yang Harus Anda Alert!

Pernah tak anda alami
telinga berdesing walaupun tiada benda fizikal yang boleh anda lihat mengeluarkan bunyi tersebut
? Bunyi bingit tersebut seringkali dipanggil tinitus.

Walaupun ia jarang berlaku disebabkan oleh masalah kesihatan yang serius, bunyi bingit tersebut boleh membuatkan keadaan seseorang itu tidak selesa.

Kerap kali digosok telinga namun tiada perubahan. Nak tahu dengan lebih lanjut berkenaan dengannya? Ikuti artikel ini.

Fisiologi pendengaran

Ramai individu tahu bahawa gelombang bunyi boleh bergerak melalui udara.

Namun, tahukah anda, bunyi yang kita dengar ini adalah hasil penukaran gelombang bunyi kepada getaran dan akhirnya signal elektrik yang dihantar ke otak?

Pada mulanya, gelombang bunyi akan dikumpul oleh cuping telinga. Ia kemudiannya akan
bergerak memasuki ke liang luar telinga sehingga sampai ke struktur membran timpani
(struktur gegendang).

Pertemuan di antara gelombang bunyi dan gegendang telinga tersebut akan membuatkan struktur tengah gegendang telinga,
umbo
, bergetar mengikut amplitud dan kekerapannya.

 Semakin tinggi amplitud bunyi, semakin kuatlah tahap getaran membran.

Anda mungkin berminat:

Diet Mediterranean Kurangkan Risiko Berlakunya Masalah Pendengaran

1.1 Bilion Belia Berisiko Hadapi Masalah Pendengaran

Semakin tinggi kekerapan bunyi, semakin lajulah membran tersebut bergetar.

Ini akan menyebabkan pergerakan tiga tulang kecil yang melekat pada struktur gegendang telinga dikenali sebagai osikel.

Getaran tersebut akan terus tersebar ke struktur telinga dalaman melalui pergerakan osikel.

Koklea yang mengandungi sel rerambut akan menukarkan getaran tersebut kepada gelombang elektrik sebelum ia dihantar ke otak.
Hasilnya, kita dapat mengamati bunyi.

Tinitus, keadaan di mana telinga berdesing tanpa sumber bunyi

Tinitus merupakan terma perubatan yang digunakan untuk menerangkan fenomena bunyi asing
 yang kedengaran tanpa ada apa-apa sumber yang jelas.

Kebiasaannya, ia seperti bunyi yang bingit namun bagi sesetengah individu, bunyinya seakan-akan berdesing.

Majoriti mereka yang mengalami tinitus mempunyai masalah kurang pendengaran dan perkara ini boleh terjadi disebabkan oleh beberapa perkara:

Bunyi yang kuat

Jangkitan kuman pada ruang telinga tengah dan ruang telinga dalam

Tumor pada ruang telinga tengah

Lelilin telinga

Penuaan

Masalah neurologikal seperti multiple sclerosis

Penyakit yang mempengaruhi keseimbangan seperti penyakit
Meniere

Ubat ototoksik

Salah satu punca yang kebiasaannya menyebabkan tinitus adalah kerosakan pada struktur sel rerambut di dalam koklea.

Seperti yang anda sedia maklum, sel ini bertanggungjawab dalam memastikan pengaliran gelombang elektrik ke otak.

Jika ada masalah pada struktur ini, otak tidak akan menerima pengisyaratan daripada koklea.

Ini akan mengakibatkan kecelaruan isyarat, disebabkan oleh otak berusaha untuk mengesan signal, sama seperti apabila anda cuba untuk mencari isyarat radio di dalam kereta.

Akhirnya, otak mengeluarkan signal yang tidak normal untuk menggantikan input yang hilang, seterusnya menyebabkan tinitus.

Apa nak buat jika mengalami tinitus?

Jika anda mengalami simptom ini, segeralah berjumpa dengan doktor. Ini kerana terdapat pelbagai jenis punca yang sering dikaitkan dengan tinitus.

Jika punca tersebut tidak dirawati, masalah telinga berdesing tersebut akan kekal mengganggu ketenteraman hidup anda.

Kadangkala, ubat-ubatan seperti
aspirin, antibiotik, antimalaria dan ubat sawan boleh menyebabkan tinitus.

Jadi, jangan lupa untuk memaklumkan perkara tersebut kepada doktor anda.

Buat sesetengah individu, tahap kesihatan secara menyeluruh mempengaruhi kebarangkalian untuk mereka mengalami simptom tinitus.

Oleh itu, amat penting bagi mereka untuk kekal aktif,
mengamalkan gaya pemakanan sihat dan tahap stres yang rendah.

Penyakit mental seperti kemurungan, keresahan dan insomnia perlu dirawat untuk mencegah perkara ini.

Jika anda terdedah kepada bunyi bising di tempat kerja, gunakan penyumbat telinga.


Zakar Rasa Panas Semasa Buang Air Kecil? Ini Mungkin Tanda 7 Penyakit, Hati-Hati!

Sebagai seorang lelaki, anda pasti cemas tatkala alami kemaluan sakit seperti zakar panas.

Zakar bukan sahaja boleh berasa gatal atau melecet, tetapi adakalanya berasa panas seperti terba
kar.

Mungkin anda tercari-cari,
apakah kemungkinan punca yang menyebabkan kemaluan sakit seperti zakar panas ini
?

Jawapannya ada di bawah.

Untuk mendapatkan lebih banyak info tentang Kesihatan Lelaki, sila dapatkannya
di sini.

7 punca kemungkinan sebabkan alat kemaluan sakit iaitu zakar panas

Terdapat beberapa kemungkinan yang menyebabkan anda alami zakar panas. Di bawah ini adalah 7 kemungkinan yang boleh terjadi iaitu:

#1. Gonorea

Seperti yang diketahui,
gonorea adalah sejenis jangkitan kelamin yang berlaku akibat daripada pelakuan seks tidak selamat.

Salah satu simptom jika anda mengalami gonorea ialah rasa zakar panas.

Zakar anda akan berasa seperti terbakar saat hendak membuang air kecil.

 Selain itu, antara simptom lain jangkitan gonorea ialah keluarnya
cecair seperti nanah daripada zakar, pembengkakan pada zakar, malah ada juga yang tidak mengalami sebarang simptom
.

Biasanya, doktor akan memberikan ubat antibiotik bagi merawat gonorea kerana ia disebabkan oleh jangkitan bakteria.

#2. Jangkitan saluran kencing sebabkan kemaluan sakit

Jika anda alami jangkitan pada saluran air kencing
, anda juga mungkin akan mengalami rasa seperti zakar terbakar.

Jangkitan ini boleh berlaku pada mana-mana bahagian saluran kencing
 termasuklah pundi kencing mahupun buah pinggang.

Antara simptom biasa jangkitan ini ialah rasa panas pada zakar sewaktu ingin membuang air kecil. Anda juga mungkin lebih kerap ingin membuang air kecil.

Bagi jangkitan pada saluran kencing, doktor akan memberikan rawatan bergantung kepada tahap keparahan kes tersebut.

Biasanya, ubat antibiotik akan diberikan bagi merawat jangkitan ini. Anda disarankan untuk meminum lebih banyak air bagi membantu menghilangkan simptom yang dialami.

#3. Klamidia

Salah satu jangkitan kelamin yang turut boleh menyebabkan rasa panas pada zakar ialah klamidia
. Ia boleh berjangkit melalui hubungan seksual yang tidak selamat.

Seperti mana gonorea, jangkitan klamidia turut menyebabkan rasa seperti terbakar pada alat kemaluan ketika hendak membuang air kecil.

Ia juga turut menyebabkan keluarnya cecair berwarna seperti nanah daripada zakar.

Klamidia akan menyebabkan testis berasa sakit dan membengkak. Bagi merawat klamidia, doktor akan memberikan ubat antibiotik untuk tujuan rawatan.

#4. Uretritis

Uretritis adalah satu keadaan keradangan yang berlaku pada bahagian uretra.

Uretra pula adalah satu tiub yang bertanggungjawab mengalirkan air kencing daripada pundi kencing ke luar tubuh badan.

Sekiranya anda mengalami jangkitan ini, anda akan rasa sensasi terbakar pada zakar sewaktu hendak membuang air kecil.

Selain itu, anda juga akan berasa sakit sewaktu hendak berejakulasi.

Untuk jangkitan ini, rawatan akan diberikan mengikut kepada punca jangkitan terbabit.

Bagi jangkitan yang berpunca daripada bakteria, doktor akan memberikan ubat antibiotik sebagai rawatan.

#5. Prostatitis

Prostatitis adalah keadaan keradangan yang berlaku pada kelenjar prostat yang bertanggungjawab menghasilkan air mani.

Kebanyakan daripada kes prostatitis ini berlaku disebabkan oleh keradangan pada saraf-saraf yang berada di sekitar prostat.

Namun, ada juga kes prostatitis ini berlaku berpunca daripada jangkitan bakteria yang menyebabkan kemaluan berasa panas sewaktu membuang air kecil.

Bagi kes prostatitis yang disebabkan oleh bakteria, ia boleh dirawat melalui pengambilan ubat antibiotik.

#6. Batu karang sebabkan kemaluan sakit

Batu karang boleh berada di dalam buah pinggang dan boleh juga bergerak ke bahagian tiub uretra yang bertanggungjawab mengalirkan air kencing.

Ia boleh menyebabkan rasa sakit yang amat sangat bergantung kepada saiz batu karang tersebut.

Bagi jenis batu karang yang kecil, ia bisanya akan keluar melalui air kencing.
Namun bagi batu karang yang lebih besar, anda mungkin memerlukan pembedahan bagi mengeluarkannya.

Kes batu karang juga boleh menyebabkan rasa sakit atau rasa terbakar pada zakar, terutama sekali sewaktu hendak membuang air kecil.

#7. Kanser juga sebabkan kemaluan sakit

Kes ini jarang berlaku tetapi tidak bermakna ia tidak berisiko untuk berlaku.

Adakalanya,
rasa terbakar yang dialami pada zakar juga boleh berpunca daripada sebab seperti kanser zakar.

Antara simptom bagi kanser zakar adalah perubahan yang berlaku pada kulit di sekitar alat kemaluan ini selain muncul bengkak.

Bagi kes kanser zakar, doktor akan memberikan rawatan yang sewajarnya bergantung kepada tahap kanser tersebut.

Kesimpulan

7 penyakit ini mungkin menjadi salah satu punca kemaluan sakit iaitu zakar panas pada kaum lelaki.

Perhatikan juga tanda atau simptom-simptom lain.

Berjumpalah dengan doktor bagi mendapatkan kepastian yang lebih terperinci berkenaan keadaan kesihatan zakar yang sedang anda alami.


Jangan Diam Kalau Buah Dada Nampak Lain, Kenali Tahap Kesihatan Melalui Payudara Anda!

Apa yang menakjubkan, payudara adalah lebih daripada hanya sebagai sebahagian daya tarikan pada badan anda. Sekiranya anda tidak memberikan perhatian yang cukup kepada payudara anda, sudah tiba masanya anda melakukannya kerana banyak yang boleh diketahui berkenaan tahap kesihatan melalui payudara.

Fahami tahap kesihatan melalui payudara

Payudara membesar

Oleh kerana kebanyakan sel yang terdapat pada payudara adalah terdiri daripada sel-sel lemak, jika anda merasakan ia semakin besar, ia mungkin menandakan peningkatan berat badan pada beberapa tempoh kebelakangan ini. Atau, jika anda menjalinkan hubungan seks tanpa perlindungan, anda mungkin akan hamil, yang menyebabkan saluran susu anda menjalani proses persediaan untuk menyusu. Kaedah kawalan kelahiran (
birth control
) dan perubahan hormon semasa haid juga boleh menyebabkan payudara anda berkembang.

Payudara mengecil

Payudara anda mungkin mengecil apabila berat badan anda menurun atau apabila kadar estrogen dalam badan anda jatuh. Sekiranya anda melihat payudara anda mengecut tanpa kehilangan berat badan atau mengalami menopaus, anda perlu mendapatkan ujian untuk sindrom polisistik ovari (PCOS). Selain PCOS, pengambilan kopi yang berlebihan dapat menyebabkan payudara anda mengecil menurut beberapa kajian.

Perubahan bentuk

Walaupun bentuk payudara anda mungkin ditentukan oleh genetik anda, ia masih boleh berubah mengikut umur. Ini disebabkan oleh regangan ligamen, penguraian tisu penghubung, dan kehilangan keanjalan kulit. Perkara terbaik yang anda boleh lakukan ialah mengelakkan turun naik berat badan yang tak menentu, bersenam dengan kerap dan dapatkan diri sendiri coli / baju dalam yang baik untuk membantu anda menahan kesan daya graviti.

Benjolan payudara

Sepanjang tempoh haid, anda mungkin dapat merasakan beberapa benjolan di payudara anda kerana peningkatan hormon membolehkan sista (cyst) sedia ada untuk terisi dengan cecair. Benjolan akibat haid ini sememangnya normal dan akan hilang selepas tempoh haid anda berakhir. Walau bagaimanapun, pastikan anda merujuk dengan doktor anda jika anda bimbang mengenainya, sebagai langkah selamat.

Payudara menyakitkan

Kesakitan payudara boleh terhasil dari banyak perkara, daripada ketidakseimbangan hormon, coli yang tidak sesuai, hinggalah ke penggunaan kafein yang berlebihan dan trauma ke dada. Malah, menggalas beg yang berat juga boleh merosakkan payudara anda. Kesakitan jenis ini mungkin akan kekal untuk masa yang lama, kadang-kadang terlalu lama untuk anda mengenali semula apa puncanya. Dalam sesetengah kes, kesakitan payudara mungkin disebabkan oleh kekurangan zat besi, menyebabkan disfungsi tiroid. Satu kajian melaporkan bahawa wanita mengalami kelegaan daripada kesakitan payudara ketika mereka diberikan 6 mg suplemen iodin yang membantu fungsi tiroid.

Puting ke dalam

Sekiranya anda dilahirkan dengan keadaan puting ke dalam, anda tidak perlu risau. Keadaan ini perlu diberi perhatian jika ia berlaku kepada anda baru-baru ini, kerana ia mungkin tanda amaran terhadap kanser payudara. Jika puting anda kelihatan ditarik, pastikan bentuknya tidak disebabkan oleh coli anda, kemudian dapatkan bantuan perubatan secepat mungkin.

Anda mungkin berminat untuk membaca artikel:

Adakah Anda Mengambil Terlalu Banyak Kafein?

Apa yang Perlu Anda Tahu Mengenai Kontraseptif

Risiko Kaedah Kontraseptif Terhadap Kanser Payudara


Teringin Nak Gigi Kelihatan Putih Berseri, Ini 3 Cara Semula Jadi Melakukannya Di Rumah

Apakah cara nak putihkan gigi ya? Hello Doktor akan kongsikan petua semula jadi untuk memutihkan gigi buat mereka yang tidak mahu menggunakan kimia atau apa-apa bahan pada gigi.

Di bawah, kami berikan 3 cara nak putihkan gigi secara semula jadi. Mudah dan selamat, cubalah!

Untuk mendapatkan lebih banyak info tentang Kesihatan Mulut, sila dapatkannya
di sini
.

3 cara nak putihkan gigi

Berikut adalah kaedah semula jadi yang boleh anda cuba di rumah:

1. Guna serbuk penaik dan jus lemon

Serbuk penaik
, atau sodium bikarbonat, bersifat agak kasar. Jadi, pastikan anda sental secara perlahan-lahan pada permukaan kotoran untuk menguatkan enamel gigi dan menjadikan gigi lebih putih. Ia membantu mengimbangi pH dalam mulut anda apabila anda mengambil banyak makanan berasid.

Sodium bikarbonat juga sangat beralkali (bertentangan dengan berasid) jadi ia berguna kerana asid merosakkan enamel. Ia bertindak sebagai peluntur semulajadi, yang akan mengurangkan keasidan jus lemon.

Anda perlu menggunakan campuran serbuk penaik dan air untuk beberapa hari, dan gunakan jus limau pada hari yang lain untuk mengelakkan penggunaan yang keterlaluan.

Apa yang anda perlukan:

Beberapa sudu teh serbuk penaik;

Jus limau yang cukup atau air untuk membentuk adunan;

Satu
berus gigi
.

Cara penggunaannya:

Campurkan jus limau yang baru diperah (atau air) dengan beberapa sudu teh serbuk penaik untuk membuat adunan. Gosokkan gigi anda dengan tuala kertas dan letakkan sejumlah adunan pada berus gigi anda dan menggosok dengan lembut.

Tinggalkan ia selama 1 minit dan bersihkannya untuk mencegah asid daripada menjejaskan enamel. Jika anda hanya menggunakan air anda boleh tinggalkannya sehingga 3 minit.

Baca juga:

Nak Putihkan Gigi? Ini Anggaran Harga Whitening Gigi Klinik Swasta Perlu Anda Tahu

Kenapa Gigi Geraham Sakit Padahal Tidak Berlubang? 7 Perkara Ini Mungkin Puncanya!

2. Strawberi, garam dan skrub serbuk penaik,
cara nak putihkan gigi

Strawberi mengandungi vitamin C
, di mana ia boleh memecahkan plak yang menyebabkan gigi anda kelihatan kekuningan. Beri juga mengandungi asid malik (sebuah enzim) yang boleh menghilangkan permukaan kotoran.

Garam bertindak sebagai bahagian adunan yang kasar dan dan menyental kotoran.

Anda akan memerlukan:

1-3 strawberi besar;

Secubit garam laut;

1-2 sudu teh serbuk penaik (tidak diwajibkan).

Cara penggunaannya:

Hancurkan beri tersebut dan estraknya menjadi pulpa, kemudian tambah 1 sudu teh serbuk penaik dan secubit garam. Lap gigi anda dengan tuala kertas, dan kemudian letakkan campuran ini pada gigi dengan berus gigi.

Biarkan campuran itu selama 5 minit, kemudian bilas. Ulang secara kerap.

Cara nak putihkan gigi #3:
Bilas minyak kelapa

Penggunaan minyak kelapa
 adalah rawatan zaman dulu, membilas gigi dengan minyak kelapa untuk membantu memutihkan gigi dan juga memperbaiki kesihatan oral.

Ia tidaklah ketara perbezaannya sebagai “peluntur” tetapi ia boleh digunakan sebagai bahan semulajadi untuk membersihkan dan detoksifikasi gigi dan gusi.

Minyak kelapa mengandungi asid laurik, yang boleh menyingkirkan bakteria di dalam plak yang membuatkan gigi kekuningan. Ia juga memperbaiki kesihatan gusi, menyingkirkan bakteria merbahaya, dan membantu
mengekalkan nafas segar.

Anda memerlukan:

Kira-kira satu sudu minyak kelapa.

Cara penggunaan:

Gunakan minyak pada waktu pagi sebelum anda menggosok gigi anda. Ambilkan satu sudu atau kurang sedikit (bergantung kepada saiz mulut anda) minyak kelapa.

Kemudian keluarkannya, bilas dengan air, dan
gosok gigi anda
. Pada baru yang hendak mula, anda boleh mencubanya untuk 5 minit pada satu-satu masa.

Petua-petua tambahan

Ini pula tip dan cara nak putihkan gigi tambahan yang boleh membantu anda:

Amalkan rutin dengan menggunakan rawatan sampingan ini dan kekalkan untuk melihat kesannya.

Gunakan hidrogen peroksida 3% sebagai pembilas mulut kerana ia memutihkan gigi anda melalui proses pengoksidaan. Ia adalah bahan aktif dalam kit permutihan OTC, namun ia selalunya dijumpai dalam gabungan yang lebih tinggi (dan mahal).

Cuba
elak minuman berwarna gelap
, seperti coke dan kopi yang boleh mengotorkan gigi anda


Anak Anda Tidak Mahu Makan? Ini Merupakan Punca dan Langkah Mengatasinya

Punca anak anda tidak mahu makan

Perbuatan tidak mahu makan merupakan suatu perkara yang sangat biasa dalam kalangan kanak-kanak. Selain tidak mahu makan, memilih makanan juga merupakan perkara yang normal bagi mereka. Namun begitu, mungkin terdapat beberapa punca yang menyebabkan mereka berperangai sebegitu. Berikut merupakan antara punca-puncanya:

Sakit

Apabila anak anda sedang sakit, dia mungkin akan berasa sangat letih dan sekaligus hilang selera makan. Jika ini berlaku kepada anak anda, jagalah dia sehingga sembuh seperti sediakala. Selera makan akan datang kembali dengan sendirinya tanpa memerlukan sebarang rawatan.

Gangguan

Kanak-kanak selalu bersikap ingin tahu terhadap perkara yang berlaku di sekeliling mereka. Ini menyebabkan perhatian mereka mudah terganggu hanya disebabkan oleh sesuatu yang menarik seperti televisyen atau permainan lalu menyebabkan mereka lupa untuk makan.

Alahan

Anak anda mungkin mengalami alahan yang spesifik terhadap suatu jenis makanan lantas menyebabkan dia sangat benci untuk makan. Apabila ini berlaku, anda perlu memastikan makanan yang disediakan tidak akan mendatangkan alahan kepadanya. Disebabkan kanak-kanak masih terlalu kecil untuk memahami alahan ini, anda sendiri perlu memerhatikan mereka dari segi pemakanan.

Pertumbuhan yang semakin perlahan

Sekitar umur 2 hingga 3 tahun, kanak-kanak akan mengalami pertumbuhan yang semakin perlahan. Hasilnya, keperluan tubuh badan mereka juga akan berubah lalu menyebabkan diet mereka yang lama tidak lagi sesuai.

Apa perlu dilakukan sekiranya anak anda memilih makanan?

Sediakan pelbagai jenis makanan dan biarkan anak anda sendiri memilih makanan yang mahu dimakan. Ini merupakan idea yang baik kerana ia dapat memberikan akses kepada kanak-kanak untuk menerokai makanan baru dengan sendiri. Harus diingatkan, anda tidak perlu memaksa anak anda untuk mencuba makanan yang baru.

Membiarkan anak anda makan makanan kegemarannya akan menaikkan selera makannya. Tetapi, anda perlu pastikan mereka mempunyai diet yang seimbang. Untuk itu, anda boleh membuat senarai makanan kegemaran anak anda dan minta khidmat nasihat daripada pakar nutrisi.

Menjadi contoh yang baik juga dapat membantu. Jika anak anda sering melihat anda makan pelbagai jenis makanan sihat, mereka juga akan berminat untuk mencubanya.

Bagaimana dengan snek?

Anak anda seharusnya mengambil 3 sajian utama dan 2 kali snek sehari. Kanak-kanak kebiasaannya tidak makan banyak untuk memastikannya kenyang sehingga waktu makan yang seterusnya. Oleh itu, anda boleh berikan anak anda snek yang sihat di antara waktu makan. Contoh snek yang sihat termasuklah keju, yogurt, potongan buah epal dan strawberi, kepingan daging ayam atau roti disapu mentega kacang.

Jangan berikan anak anda snek hampir pada waktu makan. Waktu snek yang paling sesuai adalah ketika beberapa jam sebelum waktu makan tiba. Ini akan membuat anak anda berasa lapar ketika menghampiri meja makan ketika waktu makan tiba sekaligus menaikkan selera makan mereka.

Bagaimana memudahkan anak anda untuk makan?

Berikut merupakan cadangan langkah-langkah yang boleh dilakukan bagi memudahkan anak anda untuk makan:

Memberi peringatan kepada mereka. 10-15 minit sebelum tiba waktu makan, beritahu anak anda bahawa waktu makan hampir tiba. Kanak-kanak yang sedang penat atau teruja bermain selalunya tidak berminat untuk makan. Oleh itu, sentiasa ingatkan waktu makan agar mereka dapat berhenti bermain dan menyediakan diri untuk makan.

Membuat rutin. Kanak-kanak kebanyakannya sangat selesa dengan rutin contohnya rutin makan. Mereka amat senang dengan individu yang duduk di kerusi dan meja makan yang sama. Selain itu, mereka juga amat menyukai tradisi yang boleh dilakukan bersama-sama di meja makan seperti berbual-bual sesama ahli keluarga.

Jadikan waktu makan sebagai waktu untuk meluangkan masa bersama ahli keluarga. Ketika sedang makan, jangan biarkan anak anda bermain atau melakukan aktiviti lain seperti membaca buku atau menonton televisyen seorang diri. Didik anak anda untuk sentiasa berada di meja makan sehingga semua ahli keluarga habis makan.

Jadikan waktu makan sebagai waktu yang harmoni. Jika ini berlaku, anak anda akan lebih mudah untuk makan bersama ahli keluarga mereka. Paling penting, elakkan pergaduhan ketika berada di meja makan.

Jangan meletakkan piawaian yang tinggi terhadap anak anda. Sebagai contoh, kanak-kanak yang berusia 3 tahun mungkin masih belum pandai makan menggunakan sudu atau garfu. Oleh itu, jangan merungut sekiranya mereka makan tidak mengikut tertib. Sebaliknya, didik mereka dengan sebetulnya bagi mewujudkan suasana yang gembira ketika sedang makan.

Hello Health Group
 tidak menyediakan nasihat perubatan, diagnosis, atau rawatan.